ΕΚΘΕΣΗ ΤΗΣ ΕΠΙΤΡΟΠΗΣ Η ΕΤΗΣΙΑ ΕΚΘΕΣΗ 1999 ΓΙΑ ΤΟ ΠΡΟΓΡΑΜΜΑ TACIS

εισαγωγη

χρηματοοικονομικες επιδοσεις και απλοποιηση των διαδικασιων

αρμενια

αζερμπαϊτζαν

λευκορωσια

γεωργια

καζακσταν

κιργιζια

μολδαβια

μογγολια

τατζικισταν

τουρκμενισταν

ουκρανια

ουζμπεκισταν

τα συμπληρωματικα προγραμματα του Tacis

αξιολογηση

εισαγωγη

Το 1999, το πρόγραμμα Tacis συνέβαλε σημαντικά στην επίτευξη των στόχων για τη στήριξη της μετάβασης σε οικονομίες αγοράς και του εκδημοκρατισμού στα Νέα Ανεξάρτητα Κράτη (ΝΑΚ) [1].

[1] Αρμενία, Αζερμπαϊτζάν, Λευκορωσία, Γεωργία, Καζακστάν, Κιργιζία, Μολδαβία, Μογγολία, Ρωσική Ομοσπονδία, Τατζικιστάν, Τουρκμενιστάν, Ουκρανία και Ουζμπεκιστάν

Το 1999, το πρόγραμμα Tacis συνδέθηκε στενότερα με την πολιτική της ΕΕ για την εξεταζόμενη ευρύτερη περιοχή, εφόσον τέθηκαν σε ισχύ περισσότερες Συμφωνίες Εταιρικής Σχέσης και Συνεργασίας (ΣΕΣΣ) μεταξύ της ΕΕ και του καθενός από τα ΝΑΚ. Η βοήθεια του Tacis χορηγείται βάσει ορισμένων κοινών οικονομικών και πολιτικών αξιών και πρακτικών, όπως αυτές καθορίζονται στις ΣΕΣΣ, και ειδικότερα του σεβασμού των αρχών της δημοκρατίας και των ανθρωπίνων δικαιωμάτων και των αρχών της οικονομίας της αγοράς.

Η μεγαλύτερη σύνδεση της πολιτικής με την τεχνική βοήθεια επέτρεψε στο πρόγραμμα Tacis να αντιμετωπίσει ακόμη αποτελεσματικότερα τις μεταβαλλόμενες συνθήκες στην περιοχή. Αυτό δείχνουν με σαφήνεια η ταχεία αντιμετώπιση κρίσιμων γεγονότων, όπως η χορήγηση ποσού 20 εκατ. ευρώ από τα κεφάλαια Tacis για να ξεπεραστούν οι αρνητικές επιπτώσεις της οικονομικής κρίσης της Ρωσίας του 1998 στα υπόλοιπα ΝΑΚ, οι νέες δραστηριότητες που τέθηκαν σε εφαρμογή τους τομείς της δικαιοσύνης και των εσωτερικών υποθέσεων και η έμφαση που δίνεται στην περιφερειακή συνεργασία στην περιοχή του Καυκάσου. Η νέα στρατηγική προσέγγιση συνέβαλε, επίσης, στο να αντιληφθούν καλύτερα τη συμβολή του Tacis οι υπεύθυνοι διαμόρφωσης πολιτικής, οι ομάδες οικονομικών συμφερόντων και οι οργανώσεις της κοινωνίας των πολιτών στα ΝΑΚ, εφόσον παρέχονται νέες δυνατότητες στους τοπικούς φορείς να επωφεληθούν από τα έργα Tacis. Τα έργα που επελέγησαν το 1999 συνέβαλαν στη διαδικασία μακροοικονομικής μεταρρύθμισης και μεταρρύθμισης των τομεακών πολιτικών στα ΝΑΚ. Η ΕΕ εξακολούθησε να επισημαίνει ότι η εφαρμογή του προγράμματος Tacis μπορεί να πετύχει μόνον αν οι κυβερνήσεις των ΝΑΚ λάβουν τα αναγκαία μέτρα μακροοικονομικής μεταρρύθμισης.

Τα έργα Tacis υλοποιούνταν στο παρελθόν από την Κοινή Υπηρεσία Εξωτερικών Σχέσεων της Επιτροπής (ΚΥΕΣ). Η ΚΥΕΣ διαχειρίζεται πλέον όλα τα ζητήματα εφαρμογής -τεχνικά και επιχειρησιακά, χρηματοδοτικά και λογιστικά, συμβατικά και νομικά- της βοήθειας και της ενίσχυσης της ΕΕ και είναι επίσης υπεύθυνη για τη διενέργεια δημοσιονομικών ελέγχων και αξιολογήσεων. Η ΚΥΕΣ προέβη στην περαιτέρω απλούστευση και ορθολογική οργάνωση της διαχείρισης της βοήθειας Tacis, περιλαμβανομένων των διαδικασιών υποβολής προσφορών και ανάθεσης συμβάσεων, και κυρίως στον τομέα της δημοσιονομικής διαχείρισης.

Υπήρξε, επίσης, μεγαλύτερη σύνδεση με άλλους τομείς πολιτικής της ΕΕ. Κατά τη συνέχιση της προετοιμασίας των χωρών στα δυτικά σύνορα των ΝΑΚ να ενταχθούν ως μέλη στην ΕΕ -συμπεριλαμβανομένων των διαπραγματεύσεων σε θέματα αιτήσεων ασύλου ή εμπορικών σχέσεων- δόθηκε μεγαλύτερη έμφαση στον ρόλο του προγράμματος Tacis σε αυτή τη μεθοριακή περιοχή. Η μεγαλύτερη στρατηγική σημασία που αποκτά η λεκάνη της Βαλτικής Θάλασσας στο πλαίσιο μιας διευρυμένης ΕΕ και η ανάπτυξη της πρωτοβουλίας Βόρειας Διάστασης της ΕΕ παρέχουν περισσότερες δυνατότητες συνέργειας με το πρόγραμμα Tacis. Η πρωτοβουλία Βόρειας Διάστασης, που εστιάζεται κυρίως στην περιοχή της Βαλτικής, αποτελεί μέσο για τη μεγιστοποίηση του συντονισμού και της επίπτωσης των διαφόρων δραστηριοτήτων της ΕΕ που αφορούν τη Ρωσία και τις υποψήφιες για ένταξη στην ΕΕ χώρες γύρω από τη Βαλτική Θάλασσα, για την αύξηση της ευημερίας και την ικανοποίηση των ειδικών αναγκών της περιοχής. Η αυξανόμενη αναγνώριση των ειδικών συνθηκών που επικρατούν στην περιοχή της Θάλασσας Μπάρεντς συμβάλλει στην αύξηση της συνεργασίας μεταξύ της Ρωσίας και της ΕΕ, και ιδίως της Σκανδιναβίας, παρέχοντας νέο πεδίο συνεργασίας ανάμεσα στο πρόγραμμα Tacis και σε άλλα κατάλληλα προσαρμοσμένα μέσα. Στο νότιο άκρο της περιοχής η οποία καλύπτεται από το πρόγραμμα Tacis, τον Εύξεινο Πόντο και την Κασπία, αναπτύσσονται μέσα συνεργασίας, ενώ το πρόγραμμα Tacis αποτελεί το βασικό μέσο για την επίλυση των προβλημάτων που αντιμετωπίζουν αυτές οι περιοχές. Υπήρξε μεγάλος συντονισμός με άλλους χρηματοδότες, κυρίως με τα κράτη μέλη της ΕΕ και τα διεθνή χρηματοπιστωτικά ιδρύματα, (ιδίως όσον αφορά τις κοινές στρατηγικές για τη Ρωσία και την Ουκρανία), παρέχοντας σημαντικές πηγές πληροφόρησης και πεδίο επιδίωξης μεγαλύτερων συνεργειών.

Ειδικότερα, στην περιοχή του Νότιου Καυκάσου, οι δραστηριότητες του προγράμματος Tacis το 1999 έδωσαν έμφαση στον ευρύτερο στόχο της προώθησης της περιφερειακής συνεργασίας. Το 1999 ήταν έτος πολιτικής αναταραχής στην περιοχή, λόγω της δολοφονίας πολιτικών προσωπικοτήτων εντός του αρμενικού κοινοβουλίου, της αμφισβήτησης του δημοκρατικού χαρακτήρα των ακολουθούμενων πρακτικών σε ορισμένες χώρες και της νέας στρατιωτικής επέμβασης της Ρωσίας στην περιοχή του βορείου Καυκάσου. Υπό αυτές τις συνθήκες, το πρόγραμμα Tacis επικεντρώθηκε σε μεγάλο βαθμό στην αποκατάσταση διαύλων επικοινωνίας, με τον διπλό στόχο να δημιουργηθούν οικονομικές προοπτικές, αφ` ενός, και να υπάρξει μεγαλύτερη κατανόηση μεταξύ των διαφόρων κυβερνήσεων, αφ` ετέρου.

Ο βασικός στόχος, όσον αφορά το περιεχόμενο του προγράμματος, ήταν να αποτραπεί ο κατακερματισμός των προσπαθειών του Tacis σε υπερβολικά μεγάλο φάσμα έργων. Έτσι, το Tacis επικεντρώθηκε σε ορισμένους τομείς προτεραιότητας που επελέγησαν από κοινού με τα ΝΑΚ και τα κράτη μέλη της ΕΕ, έτσι ώστε να δοθεί στήριξη στη γενική οικονομική μεταρρύθμιση και στις τομεακές πολιτικές των δικαιούχων αρχών. Το κύριο βάρος δόθηκε στην αντιμετώπιση της κοινωνικής επίπτωσης της μετάβασης και στη στήριξη της μεταρρύθμισης του ζωτικού τομέα της υγείας. Η διαρθρωτική και θεσμική μεταρρύθμιση ενισχύθηκε, ώστε να καταστεί δυνατή η αποτελεσματικότερη λειτουργία των οικονομιών της αγοράς, κυρίως στο πλαίσιο των Υπουργείων και στον χρηματοοικονομικό τομέα. Δόθηκε ιδιαίτερη προσοχή στα συστήματα φορολόγησης, στη δημιουργία ασφαλούς νομοθετικού πλαισίου για τις εγχώριες και ξένες επενδύσεις και για τη λειτουργία του ανταγωνισμού στην αγορά, και στην επίλυση των αδυναμιών των συστημάτων απονομής δικαιοσύνης, τα οποία συνδέονται με το πρόβλημα της αυθαίρετης επιβολής και δρουν ως βασικός αποτρεπτικός παράγοντας για τους επενδυτές.

Τα περιβαλλοντικά έργα υλοποιούνται τόσο σε εθνικό επίπεδο όσο και μέσω διακρατικών προγραμμάτων. Η ευρωπαϊκή πραγματογνωμοσύνη στις περιβαλλοντικές τεχνολογίες και τις βιομηχανικές διεργασίες είναι σημαντική, λόγω της ανεπίκαιρης και, σε ορισμένες περιπτώσεις, απαρχαιωμένης περιβαλλοντικής τεχνολογίας των βιομηχανιών στα ΝΑΚ. Μεγάλη σημασία είχε επίσης η ενδυνάμωση της περιφερειακής συνεργασίας, επειδή τα περισσότερα από τα σοβαρά περιβαλλοντικά προβλήματα που αντιμετωπίζουν οι χώρες αυτές, κυρίως τα προβλήματα που αφορούν τη ρύπανση του ατμοσφαιρικού αέρα και των υδάτων, έχουν διασυνοριακό χαρακτήρα και απαιτούν τη συνεργασία μεταξύ των ενδιαφερόμενων χωρών. Σε ορισμένες παραμεθόριες περιοχές υποβαθμίστηκε η κατάσταση της υγείας του πληθυσμού, γεγονός που οφείλεται κυρίως στην κακή ποιότητα του πόσιμου νερού και στα επικίνδυνα απόβλητα. η απαρχαιωμένη και αναποτελεσματική περιβαλλοντική τεχνολογία σε ορισμένους βιομηχανικούς τομείς συνέβαλε στην παραγωγή αποβλήτων που είχαν επιβλαβείς επιπτώσεις οι οποίες εκτείνονται και πέρα από τις παραμεθόριες περιοχές.

Ένα άλλο βασικό θέμα ήταν η ανάπτυξη υποδομών (μεταφορών, ενέργειας και επικοινωνιών) που αποτελεί κεντρικό στοιχείο των οικονομιών της αγοράς που βασίζονται στη σύγχρονη γνώση και την πληροφορία και έχουν ζωτική σημασία για την ένταξη των χωρών της περιοχής στη διεθνή οικονομία. Επιδιώχθηκε η ανάπτυξη του ιδιωτικού τομέα, για να ενθαρρυνθούν η οικονομική ανάπτυξη, η δημιουργία θέσεων απασχόλησης και η ευημερία του πληθυσμού. Το ανθρώπινο δυναμικό απετέλεσε έναν ακόμη σημαντικό τομέα δραστηριότητας του Tacis, εφόσον η μακροχρόνια ανάπτυξη και η ευημερία των οικονομιών των ΝΑΚ εξαρτάται από τα εκπαιδευτικά συστήματα, τα οποία συμβάλλουν στην ανάπτυξη δημοκρατικών κοινωνιών και οικονομιών της αγοράς, προωθώντας νέες αντιλήψεις, τρόπους συμπεριφοράς και δεξιότητες των πολιτών. Επιπλέον, η δημιουργία αποτελεσματικών συστημάτων κοινωνικής ασφάλισης με συγκεκριμένους στόχους, όπως η στήριξη των οικονομικά ασθενών ομάδων της κοινωνίας, π.χ. των ηλικιωμένων, αποτελεί βασική πρόκληση όλων των χωρών που βρίσκονται σε μεταβατικό στάδιο. Επιπλέον, για να αποκτήσουν οι χώρες της περιοχής σταθερές ικανότητες, μέσω της μεταφοράς τεχνογνωσίας και αμφίδρομων ανταλλαγών, όλα τα έργα ενθάρρυναν τη συνεργασία με τοπικούς οργανισμούς, εμπειρογνώμονες και επιχειρήσεις.

Η αξιολόγηση και παρακολούθηση των προγραμμάτων Tacis συνεχίστηκε το 1999. Κατά τη διάρκεια του έτους πραγματοποιήθηκαν και δημοσιεύθηκαν ορισμένες μελέτες αξιολόγησης, οι οποίες αντανακλούν και το υψηλό κύρος που απέκτησαν όλες οι δραστηριότητες της ΕΕ στην εν λόγω περιοχή κατά τη διάρκεια της εξεταζόμενης περιόδου και μια ειλημμένη απόφαση να αυξηθεί η διαφάνεια των ενεργειών των προγραμμάτων Tacis. Όπως ήταν αναμενόμενο, οι μελέτες αυτές δεν είχαν απόλυτα συμπληρωματικό χαρακτήρα, αλλά αναγνώρισαν ότι το πρόγραμμα Tacis ακολουθεί διαδικασία αυτοαξιολόγησης και ποσοτικού προσδιορισμού των δραστηριοτήτων του βάσει συγκεκριμένων κριτηρίων. Επιπλέον, μέσω της λειτουργίας σε ένα δύσκολο και ταχέως μεταβαλλόμενο περιβάλλον, οι υπεύθυνοι του Tacis αντιλαμβάνονται ότι πρέπει να δείξουν μεγάλη προθυμία να ακούσουν και να μάθουν, όχι μόνον από τις εκθέσεις αξιολόγησης, αλλά και από όλους τους συμμετέχοντες στο πρόγραμμα.

Το 1999 ήταν το τελευταίο έτος λειτουργίας βάσει του κανονισμού Tacis για την περίοδο 1996-1999. Ο νέος κανονισμός, ο οποίος καλύπτει την περίοδο 2000-2006 και εκδόθηκε στις 29 Δεκεμβρίου 1999, μετά από διαδικασία διαβουλεύσεων με το Ευρωπαϊκό Κοινοβούλιο, βασίζεται στην εμπειρία του Tacis και προβλέπει τη χορήγηση συνολικού ενδεικτικού ποσού 3.138 εκατ. ευρώ υπό μορφή μη επιστρεπτέων ενισχύσεων για τα επόμενα έξι έτη. Παρέχει μεγαλύτερο πεδίο προώθησης των επενδυτικών δραστηριοτήτων με μεγαλύτερη στόχευση, δίνοντας έμφαση στην περιφερειακή διάσταση. Ο αρμόδιος Επίτροπος της ΕΕ για τις Εξωτερικές Σχέσεις, κ. Chris Patten, εξέφρασε την ικανοποίησή του για την έναρξη της ισχύος του νέου κανονισμού στην αρχή του έτους 2000, διατυπώνοντας την πρόβλεψη ότι: «Τα νέα μέσα θα μας επιτρέψουν να δημιουργήσουμε μια στενότερη και δημιουργικότερη σχέση με τους εταίρους μας και τους γείτονες στα ΝΑΚ».

χρηματοοικονομικες επιδοσεις και απλοποιηση των διαδικασιων

Για να ικανοποιηθεί η ανάγκη καλύτερης διαχείρισης των προγραμμάτων εξωτερικής βοήθειας της ΕΕ και για να αντιμετωπισθούν οι ειδικές προκλήσεις ενός προγράμματος που εφαρμόζεται σε μια τόσο εκτεταμένη γεωγραφική περιοχή με ευρύτατο φάσμα δικαιούχων, επήλθαν αρκετές ριζικές βελτιώσεις στη διαδικασία παρακολούθησης και επίβλεψης του προγράμματος Tacis. Αν και βελτιώθηκαν σημαντικά οι επιδόσεις του προγράμματος σε πολλούς τομείς κατά τη διάρκεια του 1999, πρέπει να καταβληθούν περισσότερες προσπάθειες. Όμως, το θέμα αυτό θα εξεταστεί στο πλαίσιο της μεταρρύθμισης του συνόλου των προγραμμάτων εξωτερικής βοήθειας της ΕΕ, η οποία άρχισε στα μέσα του έτους 2000.

Η μεταρρύθμιση σημαίνει ότι θα γίνει νέα κατανομή της εργασίας μεταξύ των υπηρεσιών της Επιτροπής που είναι αρμόδιες για τη διαχείριση του προγράμματος Tacis, δηλ. της σημερινής ΓΔ RELEX και της SCR. Κατά πρώτον, ο προσδιορισμός και η εφαρμογή των σχεδίων θα ενοποιηθούν για να περιορισθεί ο χρόνος εφαρμογής των εγκεκριμένων σχεδίων. Δεύτερον, ο πολυετής προγραμματισμός θα αποκτήσει μεγαλύτερη σημασία, ώστε να εξασφαλιστεί το ότι θα καλύπτει ευρύτερα θέματα πολιτικής, όπως το εμπόριο, την εξωτερική πολιτική και την πολιτική ασφαλείας και τα συμφέροντα των χωρών εταίρων του Tacis. Επιπλέον, η σταδιακή μεταβίβαση της διαχείρισης των σχεδίων στις αντιπροσωπείες της Επιτροπής προορίζεται να βελτιώσει την ποιότητα και την ανταπόκριση της διαχείρισης των προγραμμάτων.

Μέσω των προσπαθειών της Επιτροπής να επιταχύνει τις διαδικασίες (πρέπει να επισημάνουμε ότι το πρόγραμμα Tacis παρουσίασε τις καλύτερες επιδόσεις από όλα τα άλλα προγράμματα εξωτερικής βοήθειας της ΕΕ), με μεθοδική εργασία για να αποδεσμευθούν τα ποσά προηγούμενων προγραμμάτων για τα οποία δεν είχαν συναφθεί οι αντίστοιχες συμβάσεις (τα οποία ποσά ανήλθαν συνολικά σε 91 εκατ. ευρώ το 1999), μειώθηκε στο ελάχιστο ο συσσωρευμένος όγκος των συμβάσεων που εκκρεμούσαν για υπογραφή από τότε που τέθηκε σε εφαρμογή το Tacis το 1991. Η συνολική αξία των συμβάσεων αυτών, που είναι το σύνολο των υπολοίπων των αναλήψεων υποχρεώσεων μετά την αφαίρεση του ποσού των συμβάσεων που είχαν υπογραφεί (κατά συνέπεια των διαθεσίμων πιστώσεων υποχρεώσεων που αναμένουν τη σύναψη συμβάσεων), μειώθηκε σε 455 εκατ. ευρώ το 1999 (μετά τη μέγιστη τιμή των 747 εκατ. ευρώ το 1996). Στο επίπεδο αυτό, το εν λόγω ποσό αντιστοιχεί περίπου σε έναν ετήσιο προϋπολογισμό Tacis.

>ΑΝΑΦΟΡΑ ΣΕ ΓΡΑΦΗΚΟ>

Καθαρές αναλήψεις υποχρεώσεων (μετά την αποδέσμευση ανεκτέλεστων υπολοίπων)

Καθυστερούμενα ποσά (για τα οποία δεν έχουν υπογραφεί συμβάσεις)

Με βάση τον τρέχοντα ρυθμό εργασιών, απαιτείται περίπου διάστημα ενός έτους για την επεξεργασία μιας ανάληψης υποχρέωσης μέχρις ότου υπογραφεί η σύμβαση -δηλαδή, μέχρι την έναρξη της υλοποίησης του έργου. Τα κρίσιμα σημεία της όλης διαδικασίας είναι η έγκαιρη ανάληψη υποχρεώσεων από τη ΓΔ Εξωτερικών Σχέσεων και η επιτάχυνση της διαδικασίας προσκλήσεων υποβολής προσφορών και ανάθεσης των συμβάσεων από την ΚΥΕΣ.

Παράλληλα με τη βελτίωση του ρυθμού επεξεργασίας, η Επιτροπή μπόρεσε επίσης να επιταχύνει τη διαδικασία των πληρωμών στους αναδόχους που εκτελούν τα έργα. Οι πραγματοποιηθείσες πληρωμές ανήλθαν σε άνευ προηγουμένου υψηλά επίπεδα το 1999: 513,5 εκατ. ευρώ. Ο ταχύτερος ρυθμός πληρωμών οφείλεται, εν μέρει, στην επιτάχυνση της επεξεργασίας των τιμολογίων: τον Μάϊο 1999 υπήρχαν 71 τιμολόγια συνολικής αξίας 12 εκατ. ευρώ απλήρωτα για διάστημα μεγαλύτερο των 40 ημερών. μέχρι τον Δεκέμβριο δεν υπήρχε κανένα απλήρωτο τιμολόγιο και η εσωτερική προθεσμία διεκπεραίωσης μειώθηκε στις 25 ημέρες.

>ΑΝΑΦΟΡΑ ΣΕ ΓΡΑΦΗΚΟ>

Το 1999 ήταν επίσης σημείο καμπής για την εκτέλεση των καθυστερούμενων ποσών των συμβάσεων -πληρωμές που εκκρεμούν ακόμη για ήδη υπογραφείσες συμβάσεις. Τα καθυστερούμενα αυξάνονταν από το 1991 έως το 1998, όταν ανήλθαν σε 1.155 εκατ. ευρώ, ποσό που αντιστοιχεί περίπου σε καθαρές αναλήψεις υποχρεώσεων τριών ετών και υπερβαίνει τα προβλεπόμενα στις υπογραφείσες συμβάσεις ποσά δύο ετών. Αλλά το 1999, για πρώτη φορά, μειώθηκε η καθυστέρηση εκτέλεσης των συμβάσεων, κατά 10%, λόγω των λιγότερων αναλήψεων υποχρεώσεων και περισσότερων πληρωμών.

>ΑΝΑΦΟΡΑ ΣΕ ΓΡΑΦΗΚΟ>

Υπογραφείσες συμβάσεις

Καθυστερούμενες πληρωμές

Η συνολική επίδοση του Tacis σε χρηματοοικονομικούς ή ποσοτικούς όρους εκτιμάται με βάση το «προς εκκαθάριση υπόλοιπο» (ΠΕΥ), το οποίο προκύπτει από τον ρυθμό υπογραφής συμβάσεων και τα καθυστερούμενα ποσά από τις εκτελούμενες συμβάσεις. Παρακολουθώντας την εξέλιξη αυτού του σωρευτικού ποσού, θα διαπιστώσουμε ότι η υψηλότερη τιμή του ανήλθε σε 1.679 εκατ. ευρώ το 1998, αλλά μέχρι το τέλος του 1999 είχε μειωθεί σε 1.502 εκατ. ευρώ, δηλαδή κατά 11%. Με τις τρέχουσες προβολές, μπορούμε να εκτιμήσουμε ότι θα υπάρξει περίοδος σχετικής σταθερότητας, κατά την οποία θα συγκλίνουν τα ποσά για αναλήψεις υποχρεώσεων, υπογραφή συμβάσεων και για πληρωμές. Η εξέλιξη αυτή θεωρείται λογική για ένα πρόγραμμα βοήθειας με σχετικά σταθερό επίπεδο αναλήψεων υποχρεώσεων από το ένα έτος στο άλλο.

Οι επιδόσεις του Tacis το 1999 αντανακλούν τα προαναφερθέντα αριθμητικά στοιχεία (τα οποία παρουσιάζονται λεπτομερώς στο παράρτημα), με τις πληρωμές σε υψηλά επίπεδα, τις αναλήψεις υποχρεώσεων στα προσδοκώμενα επίπεδα και τα νέα έργα και τις υπογραφές συμβάσεων σε χαμηλά επίπεδα. Τα ποσά των συμβάσεων που υπεγράφησαν υπερέβησαν το 99% των αναλήψεων υποχρεώσεων, με εξαίρεση μια καθυστερημένη ανάληψη υποχρέωσης (που πραγματοποιήθηκε τον Δεκέμβριο για το Ταμείο του προστατευτικού περιβλήματος του Τσέρνομπιλ). Η μείωση του προσωπικού σημαίνει ότι η επεξεργασία δώδεκα έργων, αξίας 28 εκατ. ευρώ, μετατέθηκε από το 1999 στο 2000.

Παράλληλα με την προσπάθεια βελτίωσης της εσωτερικής δημοσιονομικής διαχείρισης του Tacis, δόθηκε προσοχή στην επιτόπου εκτέλεση των έργων. Τα ποσά και οι δαπάνες που χρηματοδοτούνται βάσει του προγράμματος ελέγχονται σε τακτά διαστήματα από εξωτερικούς ελεγκτές τους οποίους προσλαμβάνει η Επιτροπή. Εκτός από την τακτική παρακολούθηση και τη διενέργεια επιτόπιων ελέγχων τους οποίους πραγματοποιούν, εάν χρειαστεί, οι υπηρεσίες της Επιτροπής και το Ελεγκτικό Συνέδριο, έχουν συναφθεί συμβάσεις με ανεξάρτητους συμβούλους για την παρακολούθηση της προόδου του προγράμματος και των δραστηριοτήτων των αναδόχων και για να υπάρξει συνολική εκ των υστέρων αξιολόγηση όσον αφορά την επίτευξη των στόχων των προγραμμάτων και των συμβάσεων.

Τον Νοέμβριο 1999, η Επιτροπή αποφάσισε να απλουστεύσει τη διαδικασία ανάθεσης των συμβάσεων στο πλαίσιο όλων των προγραμμάτων συνεργασίας με τρίτες χώρες. Η έκδοση εγχειριδίου οδηγιών για όλες τις συμβάσεις εξωτερικής βοήθειας συνέβαλε στο να μειωθεί από το 2000 ο αριθμός των υφισταμένων διαδικασιών υποβολής προσφορών, οι οποίες υπερβαίνουν τις σαράντα, σε οκτώ απλουστευμένες διαδικασίες για την ανάθεση συμβάσεων υπηρεσιών, έργων και προμηθειών, που εφαρμόζονται για όλες τις χρηματοδοτούμενες από την Κοινότητα συμβάσεις παγκοσμίως. Εξασφάλισε, επίσης, μεγαλύτερη διαφάνεια των διαδικασιών για την ανάθεση συμβάσεων, με ευρύτερη δημοσιοποίηση των σταδίων των διαδικασιών ανάθεσης των συμβάσεων. Δημοσιεύτηκε νέο σχέδιο εγχειριδίου οδηγιών για τις συμβάσεις εξωτερικής βοήθειας και άρχισαν οι εργασίες για τη δημιουργία μιας ενιαίας βάσης δεδομένων για όλα τα προγράμματα εξωτερικής βοήθειας της ΕΕ.

Βάσει της νέας οργανωτικής δομής του Tacis, έχει γίνει κατανομή αρμοδιοτήτων ανάμεσα στις γεωγραφικές επιχειρησιακές μονάδες: στην αρμόδια Διεύθυνση της Γενικής Διεύθυνσης Εξωτερικών Σχέσεων (ΓΔ RELEX Ε) και στην ΚΥΕΣ, της οποίας η Διεύθυνση Α είναι υπεύθυνη για την εφαρμογή προγραμμάτων και έργων στις χώρες της Κεντρικής και Ανατολικής Ευρώπης, στα Δυτικά Βαλκάνια, τα Νέα Ανεξάρτητα Κράτη (πρώην Σοβιετική Ένωση) και τη Μογγολία. Άλλες Διευθύνσεις είναι υπεύθυνες για τον δημοσιονομικό προγραμματισμό και τον δημοσιονομικό έλεγχο, την εκτέλεση του προϋπολογισμού, τον δημοσιονομικό έλεγχο και τις δραστηριότητες επίβλεψης, τη δημοσίευση, διαχείριση και έγκριση των προσκλήσεων υποβολής προσφορών και την ανάθεση των συμβάσεων και την αξιολόγηση.

Το 1999, η ΚΥΕΣ άρχισε, επίσης, να εξετάζει τους τρόπους μεταβίβασης της ευθύνης για την εκτέλεση των έργων από τις Βρυξέλλες στο προσωπικό της Επιτροπής που απασχολείται επιτόπου, κυρίως στις τέσσερεις Αντιπροσωπείες της Επιτροπής στη Γεωργία, το Καζακστάν, τη Ρωσία και την Ουκρανία. Στο πλαίσιο ενός πρότυπου προγράμματος για την ανάπτυξη του ιδιωτικού τομέα, η ευθύνη των έργων ανατέθηκε σε υπεύθυνο προγραμμάτων ο οποίος έχει έδρα την Αντιπροσωπεία της Επιτροπής στην Άλμα Άτα. Αυτό το πρότυπο πρόγραμμα επεκτάθηκε στη συνέχεια και στο Κίεβο. Η μεταβίβαση της ευθύνης για τη εκτέλεση των έργων εγγύτερα στον τόπο εκτέλεσής τους θα εξασφαλίσει μεγαλύτερη ευελιξία κατά τη διαχείριση των έργων. Η εμπειρία από την υλοποίηση των πρότυπων έργων θα αποτελέσει τη βάση για την περαιτέρω μεταφορά της επιχειρησιακής ευθύνης στο προσωπικό που απασχολείται επιτόπου. Εντούτοις, πρέπει να επισημανθεί ότι από τη στιγμή που η Επιτροπή δεν διαθέτει σήμερα πλήρες δίκτυο Αντιπροσωπειών που να καλύπτουν τα ΝΑΚ, η αποκέντρωση δεν θα είναι δυνατό να πραγματοποιηθεί για το πρόγραμμα Tacis με την ίδια ταχύτητα με την οποία πραγματοποιήθηκε για άλλα προγράμματα της Επιτροπής.

αρμενια

Σύμφωνα με τον γενικό στόχο για την προώθηση της περιφερειακής συνεργασίας, το κέντρο βάρους του προγράμματος Tacis για την Αρμενία δινόταν ολοένα και περισσότερο στη βελτίωση των δικτύων επικοινωνίας, που αποτελεί αναγκαία προϋπόθεση για την πλήρη αξιοποίηση του οικονομικού δυναμικού της χώρας και μηχανισμό που ενθαρρύνει τις κυβερνήσεις της περιοχής να εργάζονται από κοινού για έργα αμοιβαίου συμφέροντος, παρά τις συγκρούσεις. Από την άποψη αυτή, η Αρμενία επωφελήθηκε τόσο από τις δράσεις του εθνικού προγράμματος Tacis όσο και από το πρόγραμμα διακρατικής συνεργασίας, και κυρίως τα προγράμματα Inogate και Traceca. Η διαδικασία αυτή συμπληρώθηκε με την προσπάθεια του Tacis για την αναβάθμιση των ικανοτήτων στους τομείς των επιχειρήσεων, της διακυβέρνησης και της γεωργίας και για την ανάπτυξη της κοινωνίας των πολιτών, εφόσον οι τομείς αυτοί στο σύνολό τους μπορούν να συμβάλουν στην ανάπτυξη μιας χώρας και μιας περιοχής, ο πληθυσμός της οποίας μπορεί να υποκαταστήσει την πικρία του παρελθόντος με την αισιοδοξία για το μέλλον.

Ορισμένες συνεισφορές του Tacis το 1999

Τα βασικά έργα που χρηματοδοτήθηκαν από το Tacis κατά τη διάρκεια του έτους περιελάμβαναν μια νέα προσέγγιση για την οικοδόμηση πολιτικής συνοχής στις περιοχές, έτσι ώστε οι αρχές λειτουργίας μιας οικονομίας της αγοράς τις οποίες ενέκρινε η κεντρική κυβέρνηση να εφαρμοστούν σε τοπικό επίπεδο. Μέχρι σήμερα, οι περιφερειακές αρχές είχαν μικρή εμπειρία στον τομέα της ανεξάρτητης οικονομικής διαχείρισης, με αποτέλεσμα ορισμένοι τομείς όπως η κατάρτιση προϋπολογισμού, η εκτίμηση κόστους για τις επενδύσεις και ο καθορισμός προτεραιοτήτων να αποτελούν νέους τομείς. Το πρότυπο έργο που υλοποιείται σήμερα στην περιοχή Lori θα έχει άμεση επίπτωση και θα αποτελέσει πρότυπο επίδειξης και για άλλες περιοχές και χώρες.

Το πρόγραμμα Tacis συνέβαλε, επίσης, στην εφαρμογή της συμφωνίας εταιρικής σχέσης και συνεργασίας της Αρμενίας με την ΕΕ, η οποία τέθηκε σε ισχύ τον Ιούλιο 1999 και βοήθησε την Αρμενία να υλοποιήσει τις δεσμεύσεις της όσον αφορά την ένταξή της στον ΠΟΕ. Δημιουργείται ένα ανεξάρτητο Κέντρο Οικονομικής Πολιτικής και Παροχής Νομικών Συμβουλών, το οποίο θα παρέχει βοήθεια σε θέματα εμπορίου και επενδύσεων και, κατά συνέπεια, συμβουλές σε ζητήματα πολιτικής και νομικές συμβουλές για τους τομείς αυτούς. Το Tacis συνέβαλε στο να μετατοπιστεί το κέντρο βάρους της ενεργειακής πολιτικής της Αρμενίας, η οποία ετοιμάζεται να σταματήσει τη λειτουργία της πυρηνικής μονάδας ηλεκτροπαραγωγής του Medzamor, μέσω της παροχής βοήθειας για τον εντοπισμό εναλλακτικών πηγών ενέργειας και μεθόδων εξοικονόμησης ενέργειας από το Κέντρο Ενεργειακής Στρατηγικής στο πλαίσιο του προγράμματος και μέσω της παροχής άμεσης τεχνικής βοήθειας, όπως η παροχή βαλβίδων ασφαλείας για το Medzamor, ώστε να αυξηθεί το επίπεδο ασφάλειας κατά τα τελευταία έτη λειτουργίας της μονάδας.

Επιπλέον, το πρόγραμμα Tacis:

Συνέβαλε στην ενίσχυση της αποτελεσματικότητας του συστήματος απονομής δικαιοσύνης και της ανεξαρτησίας του, μέσω της δημιουργίας σχολής εκπαίδευσης δικαστών. το γεγονός αυτό συνέβαλε στη βελτίωση των ικανοτήτων των δικαστών και των υπαλλήλων των δικαστηρίων και στην προετοιμασία και δημοσίευση κριτικών σημειώσεων για την αρμενική νομοθεσία.

Συνέβαλε στη θέσπιση συστήματος κοινωνικής ασφάλειας, ώστε να εξασφαλιστεί μεγαλύτερη πρόσβαση στα οφέλη και περισσότερος συστηματικός σχεδιασμός.

Προώθησε τη δημιουργία νέων επιχειρήσεων μέσω κέντρων παροχής στήριξης.

Συνέβαλε στην παροχή κατάρτισης στον τομέα της κοινωνικής εργασίας.

Συνέχισε να συνεργάζεται για τη μεταρρύθμιση της τριτοβάθμιας εκπαίδευσης μέσω του προγράμματος Tempus.

Το πρόγραμμα Tacis στο πολιτικό πλαίσιο

Το Συμβούλιο Συνεγασίας ΕΕ-Αρμενίας πραγματοποίησε την πρώτη του συνεδρίαση στο Λουξεμβούργο, τον Οκτώβριο 1999, και εξέφρασε την εμπιστοσύνη του ότι η εφαρμογή της ΣΕΣΣ θα εξασφαλίσει τη συνοχή ανάμεσα στις διάφορες πτυχές των σχέσεων ΕΕ-Αρμενίας, περιλαμβανομένης της βοήθειας στο πλαίσιο του Tacis. Συμφώνησε, επίσης, η συνεργασία το έτος 1999/2000 να επικεντρωθεί στις προσπάθειες για την επίλυση της σύγκρουσης στο Ναγκόρνο Καραμπάχ. στον εντοπισμό των μέσων ενίσχυσης της περιφερειακής συνεργασίας στην περιοχή του Καυκάσου. στην εφαρμογή της ΣΕΣΣ γενικά και των μέτρων που αποσκοπούν στη διευκόλυνση του εμπορίου και των επενδύσεων, ειδικότερα. στη διευκόλυνση της εφαρμογής μέτρων που θα επιτρέψουν στην Αρμενία να κλείσει την πυρηνική μονάδα ηλεκτροπαραγωγής Medzamor. στην ενίσχυση της διαδικασίας εκδημοκρατισμού και του σεβασμού των ανθρωπίνων δικαιωμάτων, καθώς και τη στενή συνεργασία για την καταπολέμηση του εμπορίου ναρκωτικών.

Σύμφωνα με το ενδεικτικό πρόγραμμα Tacis για την Αρμενία της περιόδου 1996-99, που εγκρίθηκε τον Ιούλιο 1996, δόθηκε προτεραιότητα σε τρεις τομείς συνεργασίας:

Ανάπτυξη του ανθρώπινου δυναμικού: Η μεταρρύθμιση της δημόσιας διοίκησης αποτελεί καθοριστικό στοιχείο της διαδικασίας μετάβασης και τα έργα Tacis για τη δημόσια διοίκηση και την ανεργία αποσκοπούν στη στήριξη της χάραξης πολιτικής. Οι αλλαγές απαιτούν από τους δημοσίους υπαλλήλους να ασκούν νέα καθήκοντα σε ένα μεταβαλλόμενο πολιτικό, κοινωνικό, οικονομικό και διοικητικό περιβάλλον και απαιτούνται αντίστοιχες προσαρμογές στον τρόπο λειτουργίας και χρηματοδότησης της δημόσιας διοίκησης. Το Tacis παρέχει βοήθεια για τη δημιουργία Σχολής Δημόσιας Διοίκησης, η οποία αποτελεί εθνικό κέντρο εκπαίδευσης για την αναβάθμιση των γνώσεων και την επανειδίκευση δημοσίων υπαλλήλων και για την εκπαίδευση της νέας γενιάς υπαλλήλων. Χρηματοδοτεί επίσης έργα στον τομέα της κοινωνικής ασφάλισης.

Ανάπτυξη του ιδιωτικού τομέα: Το Tacis έχει καταβάλει προσπάθεια να ικανοποιηθούν οι ανάγκες νέων, ιδιωτικών ή ιδιωτικοποιημένων επιχειρήσεων σε όρους επιχειρηματικών ικανοτήτων, συμβουλών για την αναδιάρθρωση των επιχειρήσεων, σταθερού τραπεζικού συστήματος και επάρκειας των χρηματαγορών, και για την ανάπτυξη ενός περιεκτικού νομοθετικού και κανονιστικού πλαισίου για τη λειτουργία μιας οικονομίας της αγοράς. Η στήριξη του ιδιωτικού τομέα αποσκοπεί στη δημιουργία ευνοϊκού περιβάλλοντος για την ανάπτυξη των ιδιωτικών επιχειρήσεων. Οι δράσεις του Tacis περιλαμβάνουν επίσης έργο για τη δημιουργία κέντρου κατάρτισης σε θέματα λογιστικής, το οποίο παρέχει μαθήματα μακροχρόνιας κατάρτισης σε πτυχιούχους και μαθήματα για τη βελτίωση των ικανοτήτων των επαγγελματιών λογιστών. Το Tacis έχει επίσης συμβάλει στη δημιουργία Αγροτικής Συνεταιριστικής Τράπεζας της Αρμενίας που χορηγεί πιστώσεις σε κατόχους εκμεταλλεύσεων, έτσι ώστε να αυξήσουν τις αποδόσεις τους μέσω της αγοράς σπόρων για σπορά ή του εκσυγχρονισμού του μηχανολογικού τους εξοπλισμού. Άλλα έργα Tacis έχουν συμβάλει στη διαδικασία ιδιωτικοποιήσεων, στην παροχή κατάρτισης στον τραπεζικό τομέα και στη δημιουργία αρμενικών ενδιάμεσων οργανισμών που βοηθούν την ανάπτυξη του ιδιωτικού τομέα: ενός κέντρου επιχειρήσεων ΜΜΕ, οργανισμού που παρέχει συμβουλές σε ιδιωτικοποιημένες επιχειρήσεις οι οποίες βρίσκονται στο στάδιο της αναδιάρθρωσης, και ενός ταμείου αμοιβαίων επενδύσεων που συμβάλλει στην ανάπτυξη της αγοράς κινητών αξιών.

Στήριξη της εφαρμογής του προγράμματος δημοσίων επενδύσεων: Το Tacis στηρίζει τη μεταρρύθμιση του ενεργειακού τομέα. Η υπέρβαση της ενεργειακής κρίσης υπήρξε ο βασικός στόχος της δράσης του Tacis στην Αρμενία από το 1991. Τα προηγούμενα έργα Tacis περιελάμβαναν την ανάπτυξη στρατηγικής για την εξοικονόμηση ενέργειας και τη δημιουργία ενός ενεργειακού κέντρου, την αναδιάρθρωση του τομέα του φυσικού αερίου και τη διαχείριση των αγωγών πετρελαίου και φυσικού αερίου. Έχει πλέον ξεπεραστεί η ενεργειακή κρίση και συνεχίζονται οι μεταρρυθμίσεις. Το Tacis συμβάλλει στον εντοπισμό εναλλακτικών πηγών ενέργειας και στη μείωση της κατανάλωσης ενέργειας, ανταποκρινόμενο στη δέσμευση της Αρμενίας να κλείσει την πυρηνική μονάδα ηλεκτροπαραγωγής Medzamor μέχρι το τέλος του έτους 2004.

Πρόγραμμα δράσης

Το τελευταίο πρόγραμμα δράσης Tacis για την Αρμενία (του 1998-99) περιελάμβανε έξι νέα έργα, αξίας 1 εκατ. ευρώ περίπου το καθένα. Τέσσερα από τα έργα αυτά έχουν ως αντικείμενο την ανάπτυξη του ανθρώπινου δυναμικού:

Δημόσια διοίκηση: Το Tacis έχει στόχο να συμβάλει στην ενίσχυση της δημόσιας διοίκησης μέσω της ανάπτυξης μιας επαγγελματικής δομής και οργάνωσης της δημόσιας διοίκησης σε κεντρικό και περιφερειακό επίπεδο.

Περιφερειακή διοίκηση: Η περιοχή Lori επελέγη ως πρότυπο επίδειξης του τρόπου με τον οποίο η περιφερειακή διοίκηση μπορεί να συντονίσει τις πολιτικές περιφερειακής ανάπτυξης, να ενισχύσει τον εκδημοκρατισμό σε τοπικό επίπεδο και να συμβάλει στην εφαρμογή των αρχών της οικονομίας της αγοράς σε τοπικό επίπεδο, υπέρ της οποίας έχει ταχθεί η κεντρική κυβέρνηση.

Εκπαίδευση δικαστών: Η δημουργία σχολής εκπαίδευσης δικαστών θα συμβάλει στην αναβάθμιση των γνώσεων και ικανοτήτων 100 δικαστών και 200 υπαλλήλων δικαστηρίων και στην επεξεργασία και δημοσίευση κριτικών σημειώσεων για το αρμενικό δίκαιο.

Πολιτική απασχόλησης: Η παροχή βοήθειας στον Εθνικό Οργανισμό Απασχόλησης έχει στόχο να αποκτήσει ο οργανισμός αυτός την ικανότητα να θέσει σε εφαρμογή ενεργό πολιτική απασχόλησης, να μελετά τη ζήτηση της αγοράς και να εφαρμόζει στρατηγικές για τη στήριξη της απασχόλησης και των επιχειρήσεων, περιλαμβανομένης της κατάρτισης ανέργων.

Στο πλαίσιο της ανάπτυξης του ιδιωτικού τομέα, αποφασίστηκε ότι πρέπει να διευρυνθεί η τρέχουσα προσπάθεια του Tacis να δημιουργηθεί ευνοϊκό κλίμα για την ανάπτυξη ιδιωτικών επιχειρήσεων. Στόχος της προσπάθειας είναι να υπάρξει μεγαλύτερη συνοχή σε όλα τα επίπεδα παρέμβασης, από την παροχή συμβουλών πολιτικής στην κυβέρνηση, μέσω της παροχής βοήθειας για τη δημιουργία οργανώσεων στήριξης των επιχειρήσεων, μέχρι την κατάρτιση τοπικών συμβούλων και την άμεση παροχή ενίσχυσης για την αναδιάρθρωση πρότυπων επιχειρήσεων. Με τον τρόπο αυτό, η εμπειρία από τις πρότυπες προσπάθειες αναδιάρθρωσης είναι δυνατό να αποτελέσει σημείο αναφοράς σε πολιτικό επίπεδο και να συμβάλει στην αντιμετώπιση των εμποδίων για τη δημιουργία του κατάλληλου κανονιστικού, νομοθετικού και φορολογικού πλαισίου.

Στον τομέα του προγράμματος δημοσίων επενδύσεων, υλοποιείται ένα νέο έργο που αποσκοπεί στην ενίσχυση του Κέντρου Ενεργειακής Στρατηγικής και της βιωσιμότητάς του, μέσω της δημιουργίας ενός εθνικού σχεδίου ασφάλειας και διαφοροποίησης του ενεργειακού τομέα, της κατάρτισης σχεδίου για την παύση της λειτουργίας της πυρηνικής μονάδας ηλεκτροπαραγωγής του Medzamor, της υλοποίησης νέων ενεργειακών έργων και της προετοιμασίας της ιδιωτικοποίησης του ενεργειακού τομέα.

Επίσης χρησιμοποιήθηκαν σε ευρεία κλίμακα προγράμματα έργων μικρής κλίμακας, περιλαμβανομένου του προγράμματος Tempus, της παροχής πολιτικών και νομικών συμβουλών και του προγράμματος στατιστικής. Για πρώτη φορά, η Αντιπροσωπεία της Ευρωπαϊκής Επιτροπής στην Τυφλίδα εφάρμοσε το πρόγραμμα Bistro στην Αρμενία το 1999.

Το πρόγραμμα 1998-99 έλαβε μη επιστρεπτέα ενίσχυση 10 εκατ. ευρώ, η οποία κατανέμεται ως εξής (σε εκατ. ευρώ):

Ανάπτυξη του ανθρώπινου δυναμικού

Αναδιάρθρωση και ανάπτυξη επιχειρήσεων

Ενέργεια

Bistro

Προγράμματα έργων μικρής κλίμακας

Αποθεματικό

Σύνολο // 4,0

2,0

1,0

0,3

2,4

0,3

10,0

αζερμπαϊτζαν

Το πρόγραμμα Tacis του Αζερμπαϊτζάν λαμβάνει υπόψη τις ειδικές ανάγκες της χώρας, τον γενικό στόχο της περιφερειακής συνεργασίας και τους ευρύτερους στόχους της ΕΕ. Ειδικότερα, η δυναμική του Αζερμπαϊτζάν ως σημαντικής χώρας πετρελαιοπαραγωγής περιορίζεται από τις δυσκολίες που αντιμετωπίζει η χώρα να εξάγει τους πόρους της στις διεθνείς αγορές. Το Αζερμπαϊτζάν είναι σημαντική χώρα διαμετακόμισης για τους ευρωπαίους παραγωγούς που αναζητούν πρόσβαση στις αγορές της περιοχής του Καυκάσου και της Κεντρικής Ασίας, αλλά και των ευρωπαίων εισαγωγέων αγαθών και πρώτων υλών, περιλαμβανομένου του πετρελαίου και του φυσικού αερίου. Έτσι, το Αζερμπαϊτζάν έχει επωφελθεί και από το εθνικό πρόγραμμα Tacis και από τις διακρατικές πρωτοβουλίες Tacis, κυρίως το πρόγραμμα Inogate για τον τομέα της ενέργειας και το Traceca για τις μεταφορές, καθώς και από το περιφερειακό σχέδιο γεωργικής μεταρρύθμισης.

Ορισμένες συνεισφορές του Tacis το 1999

Στα έργα που υλοποιήθηκαν στο πλαίσιο του Tacis κατά τη διάρκεια του έτους περιλαμβάνεται η ενθάρρυνση της ανάπτυξης του ιδιωτικού τομέα μέσω του Οργανισμού Ανάπτυξης ΜΜΕ, ο οποίος δημιουργήθηκε στο Μπακού το 1994 με ενίσχυση του Tacis. Το τελευταίο στάδιο της ενίσχυσης αυτής έχει στόχο να καταστεί ο οργανισμός αυτός οικονομικά αυτάρκης. Αντί να περιορίζεται απλά στις θεσμικές αλλαγές, ο οργανισμός παρέχει πλέον άμεσα οφέλη στις ΜΜΕ: το Tacis συγχρηματοδοτεί τις παρεχόμενες υπηρεσίες για να ελαφρύνει το κόστος των ΜΜΕ. Ο μακροπρόθεσμος στόχος είναι να πάψει ο οργανισμός αυτός να έχει ανάγκη χρηματοδότησης από το Tacis. Το πρόγραμμα έχει επίσης προετοιμάσει το έδαφος για ένα κέντρο κατάρτισης στον τραπεζικό τομέα για την ανάπτυξη προγράμματος σπουδών για διευθυντικά στελέχη τραπεζών. Το κέντρο αυτό θα αποτελέσει συμπληρωματικό στοιχείο των άλλων μεταρρυθμίσεων στον τραπεζικό τομέα και θα συμβάλει στο να αναπτυχθεί ένας αποτελεσματικός χρηματοπιστωτικός τομέας στη χώρα.

Επιπλέον, το πρόγραμμα Tacis:

Έχει χορηγήσει ειδική ενίσχυση σε σχολεία και σε έργα οδοποιίας και άρδευσης, μέσω έκτακτης μακροοικονομικής ενίσχυσης υπό μορφή μη επιστρεπτέας ενίσχυσης. η βοήθεια συνέβαλε στον εξοπλισμό και την κατασκευή σχολείων και την αποκατάσταση οδικών διαβάσεων.

Έχει συμβάλει στον καθορισμό της μορφής μιας εποπτεύουσας αρχής για τη βιομηχανία της ενέργειας.

Έχει ολοκληρώσει την κατάρτιση 300 ελεγκτών και αξιολογητών της φερεγγυότητας επιχειρήσεων.

Έχει δημιουργήσει περιφερειακές μονάδες γεωργικής στήριξης για να παρέχουν βοήθεια στους παραγωγούς τροφίμων να διαχειρίζονται τις επιχειρήσεις τους.

Έχει συνεχίσει τη συνεργασία για τη μεταρρύθμιση της τριτοβάθμιας εκπαίδευσης μέσω του προγράμματος Tempus.

Το Tacis στο πολιτικό πλαίσιο

Η πρώτη σύνοδος του Συμβουλίου Συνεργασίας ΕΕ-Αζερμπαϊτζάν πραγματοποιήθηκε στο Λουξεμβούργο τον Οκτώβριο 1999. Το Συμβούλιο εξέφρασε την εμπιστοσύνη του ότι η εφαρμογή της ΣΕΣΣ θα εξασφαλίσει τη συνοχή τω διαφόρων πτυχών των σχέσεων ΕΕ-Αζερμπαϊτζάν, περιλαμβανομένης της ενίσχυσης στο πλαίσιο του Tacis και της περιφερειακής συνεργασίας. Κατάρτισε πρόγραμμα δράσης που περιλαμβάνει στήριξη των προσπαθειών για την επίλυση της σύγκρουσης στο Ναγκόρνο Καραμπάχ και τον εντοπισμό των μέτρων για την ενίσχυση της περιφερειακής συνεργασίας στην περιοχή του Καυκάσου. την εφαρμογή της ΣΕΣΣ γενικά και μέτρων που αποσκοπούν στη διευκόλυνση των συναλλαγών και, ειδικότερα, των επενδύσεων. την ενίσχυση της διαδικασίας εκδημοκρατισμού και τον σεβασμό των ανθρωπίνων δικαιωμάτων καθώς και τη στενή συνεργασία για την καταπολέμηση της διακίνησης ναρκωτικών.

Η ιδρυτική συνεδρίαση της νέας κοινοβουλευτικής επιτροπής συνεργασίας ΕΕ-Αζερμπαϊτζάν, η οποία πραγματοποιήθηκε στις Βρυξέλλες στις 18 Απριλίου 2000, εξέφρασε την ικανοποίησή της για την «πολιτική ευρείας οικονομικής μεταρρύθμισης των κυβερνήσεων του Αζερμπαϊτζάν από το 1991 και για τη βοήθεια που χορήγησε η ΕΕ, κυρίως μέσω του προγράμματος Tacis, στην εξεταζόμενη περιοχή».

Στο πλαίσιο του ενδεικτικού προγράμματος Tacis 1996-99 για το Αζερμπαϊτζάν, που εγκρίθηκε τον Ιούλιο 1996, δόθηκε προτεραιότητα σε τρεις τομείς συνεργασίας: υποδομές, ανάπτυξη του ιδιωτικού τομέα και ανθρώπινο δυναμικό.

Ανάπτυξη υποδομών: Το πρόγραμμα Tacis συμβάλλει στη δημιουργία ενός καλύτερα διαρθρωμένου πλαισίου στον ενεργειακό τομέα, με σαφέστερη κατανομή καθηκόντων και εξουσιών μεταξύ των αρμοδίων διαμόρφωσης πολιτικής και των κανονιστικών και επιχειρησιακών καθηκόντων. Ταυτόχρονα, το Tacis στήριξε τη δημιουργία ενός κέντρου εξοικονόμησης ενέργειας και κέντρου παροχής κατάρτισης στη διαχείριση του ενεργειακού τομέα και συνέβαλε στην αποκατάσταση των υποδομών φυσικού αερίου και ηλεκτρικής ενέργειας. Βοήθησε επίσης τις αρχές της χώρας να αναγνωρίσουν την επείγουσα ανάγκη για την καλύτερη οργάνωση του τομέα κατανομής της ηλεκτρικής ενέργειας και της είσπραξης εσόδων, ώστε να υπάρξει προσέλκυση διεθνών επενδυτών για τη χρηματοδότηση αυτού του τομέα.

Το Tacis έχει δώσει ιδιαίτερη βαρύτητα στις μεταφορές, λόγω της στρατηγικής γεωγραφικής θέσης του Αζερμπαϊτζάν στον άξονα μεταφορών Ανατολής-Δύσης από την Κεντρική Ασία, μέσω της Κασπίας και του Ευξείνου Πόντου στην Ευρώπη. Το Tacis έχει συμβάλει στην ανάπτυξη της Ναυτιλιακής Εταιρείας της Κασπίας, στην παροχή κατάρτισης σε ναυτιλιακά θέματα για το προσωπικό των λιμενικών αρχών του Μπακού, στην πραγματοποίηση μελετών για τις οδικές μεταφορές, την παροχή βοήθειας για τη συντήρηση του σιδηροδρομικού δικτύου και μιας κοινής επιχείρησης για το σιδηροδρομικό δίκτυο της Υπερκαυκασίας και μελέτης για την ανακατασκευή πορθμείου στον λιμένα του Μπακού. Το Υπουργείο Τηλεπικοινωνιών επωφελείται από την παροχή συμβουλών σε θέματα πολιτικής, από κέντρο παροχής κατάρτισης και από υψηλού επιπέδου σχεδιασμό δικτύου και ανάλυσης επενδύσεων.

Ανάπτυξη του ιδιωτικού τομέα: Το πρόγραμμα Tacis στηρίζει πρόγραμμα διαρκούς μεταρρύθμισης, ώστε να δημιουργηθούν οι όροι για μακροχρόνια βιώσιμη ανάπτυξη, ιδιωτικοποιήσεις, αναδιάρθρωση επιχειρήσεων, χρηματοοικονομικών υπηρεσιών, ανάπτυξη ΜΜΕ και της γεωργίας. Στα σχέδια περιλαμβάνονται η παροχή κατάρτισης ελεγκτών και αξιολογητών φερεγγυότητας, η οικονομική και νομική μεταρρύθμιση για την προώθηση των εμπορικών συναλλαγών και των επενδύσεων, η δημιουργία ενός Οργανισμού Ανάπτυξης ΜΜΕ στο Μπακού (Kosia), περιφερειακές μονάδες στήριξης της γεωργίας για την επαγγελματική κατάρτιση ιδιωτών κατόχων εκμεταλλεύσεων και μεταποιητών τροφίμων σε θέματα διαχείρισης επιχειρήσεων και αιτήσεων δανειοληψίας, βάσει του πρώτου σταδίου ενός μείζονος περιφερειακού γεωργικού προγράμματος που παρέχει κεφάλαια αγροτικής πίστης σε κατόχους εκμεταλλεύσεων μέσω εμπορικών τραπεζών.

Ανάπτυξη του ανθρώπινου δυναμικού: Το Tacis έχει ενισχύσει το σύστημα τριτοβάθμιας εκπαίδευσης μέσω Σχολής Δημόσιας Διοίκησης και της ανάπτυξης προγραμμάτων MBA. Έχει χορηγηθεί βοήθεια για τη στήριξη της αγοράς εργασίας. Η συμβολή στη μεταρρύθμιση του συνταξιοδοτικού συστήματος και στην προστασία της εργασίας επεκτείνεται και σε νέα πεδία αυτού του τομέα, εφόσον καθίσταται περισσότερο αναγκαία λόγω της συνέχισης των μεταρρυθμίσεων και της αύξησης του αριθμού των απασχολούμενων στον ιδιωτικό τομέα. Παρέχονται συμβουλές για την προσέγγιση της νομοθεσίας με τα διεθνή πρότυπα και για την ανάπτυξη εμπορικής πολιτικής που θα προωθήσει την ενσωμάτωση του Αζερμπαϊτζάν στην παγκόσμια οικονομία και την ανάπτυξη των εμπορικών σχέσεων της χώρας με τις γειτονικές χώρες.

Η ενίσχυση του Tacis συμπληρώνει άλλες δράσεις της ΕΕ, στις οποίες περιλαμβάνονται η έκτακτη χρηματοδοτική ενίσχυση και η ενίσχυση των 225 εκατ. ευρώ της ΕΕ, η οποία έχει χορηγηθεί μέχρι σήμερα στο Αζερμπαϊτζάν μόνον υπό μορφή μη επιστρεπτέων ενισχύσεων, η ανθρωπιστική βοήθεια στα φτωχότερα τμήματα του πληθυσμού, η επισιτιστική βοήθεια, η διαρθρωτική βοήθεια για επισιτιστική ασφάλεια, με στόχο να αποκτήσει η χώρα την ικανότητα να θρέφει τον πληθυσμό της, καθώς και τα έργα αποκατάστασης παραμεθόριων περιοχών του Ναγκόρνο Καραμπάχ. Στον γεωργικό τομέα, η γεωργική μεταρρύθμιση που χρηματοδοτείται από το πρόγραμμα επισιτιστικής ασφάλειας αποτελεί αναγκαία προϋπόθεση για την ανάπτυξη συστημάτων αγροτικής πίστης.

Πρόγραμμα δράσης

Το τελευταίο πρόγραμμα δράσης Tacis για το Αζερμπαϊτζάν (της περιόδου 1998-99) περιελάμβανε τα ακόλουθα έργα:

Συνέχιση της στήριξης για τη δημιουργία Υπουργείου Καυσίμων και Ενέργειας.

Καταπολέμηση των περιβαλλοντικών επιπτώσεων της παραγωγής ενέργειας, με έμφαση στην αποκατάσταση των μολυσμένων από το πετρέλαιο εδαφών, η έκταση των οποίων υπερβαίνει τα 2.000 εκτάρια μόνο στη χερσόνησο του Apsheron. Το έργο περιλαμβάνει μελέτες σκοπιμότητας και πρότυπες μελέτες για τη χρησιμοποίηση των τοπικών τεχνολογιών, ενισχύοντας τον ρόλο των ρυθμιστικών παραγόντων και προσελκύοντας επενδύσεις για τη βελτίωση της περιβαλλοντικής επίπτωσης του ενεργειακού τομέα.

Στήριξη πολιτικής για την ανασυγκρότη του ενεργειακού τομέα, συνέχιση της ενίσχυσης στο Υπουργείο Καυσίμων και Ενέργειας.

Πρότυπη ενίσχυση σε μια τοπική εταιρεία κατασκευής πετρελαϊκού εξοπλισμού, την Azneftekhimmash, ώστε να καθιερωθεί ως προμηθευτής διεθνών εταιρειών πετρελαίου.

Παροχή βοήθειας στο Υπουργείο Καυσίμων και Ενέργειας του Αζερμπαϊτζάν και στη δημοτική εταιρεία ηλεκτρισμού του Μπακού, την Bakuelectrostet, για τη διαχείριση του συστήματος διανομής ηλεκτρικής ενέργειας.

Μελέτη σκοπιμότητας για τη βελτίωση της ασφάλειας μέσω της αναβάθμισης και της αποκατάστασης των συστημάτων διαχείρισης και ελέγχου για τους αγωγούς φυσικού αερίου υψηλής πίεσης γύρω από το Μπακού και το Sumgait και στις εγκαταστάσεις αποθήκευσης φυσικού αερίου στο Kalmas και Karadagh και στις μονάδες επεξεργασίας φυσικού αερίου στο Karadagh.

Μελέτη για την ανακατασκευή των σιδηροδρομικών γραμμών του Αζερμπαϊτζάν.

Στήριξη της αναδιοργάνωσης της διοίκησης μεταφορών, περιλαμβανομένης της δημιουργίας Υπουργείου Μεταφορών, ώστε να αντιμετωπίσει τη γενική έλλειψη επενδύσεων και συντήρησης μετά την κατάρρευση της Σοβιετικής Ένωσης, και δημιουργία ευκαιριών συνεργασίας ανάμεσα στις κρατικές και ιδιωτικές επιχειρήσεις και διασφάλιση της συνέργειας ανάμεσα στα διάφορα δίκτυα μεταφορών, ώστε να βοηθηθεί η ενσωμάτωση του Αζερμπαϊτζάν στο περιφερειακό δίκτυο πολυτροπικών μεταφορών.

Ανάπτυξη χρηματοδοτικής αυτάρκειας για τη μονάδα στήριξης ΜΜΕ του Μπακού.

Παροχή συμβουλών για τη διαδικασία ιδιωτικοποιήσεων, περιλαμβανομένου κανονιστικού πλαισίου για τις δραστηριότητες συμμετοχικών εταιρειών μετά το στάδιο των ιδιωτικοποιήσεων, με στόχο να αναπτυχθεί αγορά κινητών αξιών.

Δημιουργία κέντρου κατάρτισης σε τραπεζικά θέματα και ανάπτυξη προγράμματος σπουδών για διευθυντικά στελέχη τραπεζών.

Δημιουργία οικονομικά βιώσιμου χρηματοπιστωτικού ιδρύματος αγροτικής πίστης.

Ανάπτυξη συστήματος συντάξεων και βελτίωσης των συστημάτων προστασίας της υγείας και της ασφάλειας των εργαζομένων.

Δημιουργία κέντρου για θέματα πολιτικής και παροχής νομικών συμβουλών στο Αζερμπαϊτζάν, για να διευκολυνθεί η ενσωμάτωση της χώρας στο διεθνές εμπόριο.

Το πρόγραμμα 1998-99 έλαβε μη επιστρεπτέα ενίσχυση 13,2 εκατ. ευρώ, η οποία κατανέμεται ως εξής (σε εκατ. ευρώ):

Ενέργεια

Μεταφορές και τηλεπικοινωνίες

Χρηματοδοτήσεις επιχειρήσεων και χρηματοπιστωτικών ιδρυμάτων

Παραγωγή, μεταποίηση και διανομή τροφίμων

Ανάπτυξη ανθρώπινου δυναμικού

Προγράμματα έργων μικρής κλίμακας

Αποθεματικό

Σύνολο // 3,6

2,4

3,5

1,0

2,2

2,8

0,5

13,2

Το Αζερμπαϊτζάν έχει λάβει, επίσης, έκτακτη ειδική βοήθεια ύψους 9,5 εκατ. ευρώ το 1999, για να μπορέσει να αντιμετωπίσει τις δύσκολες κοινωνικές συνθήκες που επικρατούν στη χώρα, οι οποίες οφείλονται κυρίως στη σύγκρουση για το Ναγκόρνο Καραμπάχ.

λευκορωσια

Οι σχέσεις με τη Λευκορωσία παρέμειναν τεταμένες, λόγω των ανησυχιών της ΕΕ για τις πολιτικές εξελίξεις σε αυτή τη χώρα. Κατά συνέπεια, η δραστηριότητα του Tacis στη Λευκορωσία περιορίστηκε στους όρους της απόφασης της ΕΕ του Σεπτεμβρίου 1997 για την παροχή τεχνικής βοήθειας αποκλειστικά στο πλαίσιο περιφερειακών προγραμμάτων, προγραμμάτων που συμβάλλουν άμεσα στη διαδικασία εκδημοκρατισμού και τεχνικής βοήθειας.

Δεν εγκρίθηκε κανένα ενδεικτικό πρόγραμμα για την περίοδο 1996-99 και, κατά συνέπεια, δεν υπήρξε πρόγραμμα δράσης για το 1999. Ως εκ τούτου, δεν προκηρύχθηκαν το 1999 προσκλήσεις υποβολής προσφορών για έργα Tacis. Εντούτοις, τον Νοέμβριο 1999, η κυβέρνηση της Λευκορωσίας ενέκρινε το πρόγραμμα ανάπτυξης της κοινωνίας των πολιτών για τη Λευκορωσία στο πλαίσιο του Tacis, αξίας 5 εκατ. ευρώ, το οποίο θα εφαρμοστεί εντός του 2000. Το πρόγραμμα αυτό θα περιλαμβάνει σχέδια συνεργασίας με ΜΚΟ της Λευκορωσίας, με μαζικά μέσα επικοινωνίας και με σπουδαστές. Στον τομέα της ανώτατης εκπαίδευσης, τα σχέδια που είχαν εγκριθεί βάσει του προγράμματος Tempus 1996-97 υλοποιήθηκαν κατά τη διάρκεια του 1999.

Σύμφωνα με την προαναφερθείσα απόφαση του 1997, η Λευκορωσία επωφελήθηκε από ορισμένα περιφερειακά προγράμματα Tacis, π.χ. το πρόγραμμα διακρατικής και διασυνοριακής συνεργασίας, το οποίο καλύπτει κυρίως δραστηριότητες για τη βελτίωση του περιβάλλοντος και των σημείων διάβασης των συνόρων και το πρόγραμμα πυρηνικής ασφάλειας. Επιπλέον, η Λευκορωσία επωφελείται από προγράμματα εκτός του Tacis, όπως το πρόγραμμα εκδημοκρατισμού και ανθρωπιστικής βοήθειας της ECHO.

γεωργια

Όπως συμβαίνει και στις γειτονικές χώρες του Καυκάσου, οι δραστηριότητες του Tacis στη Γεωργία στηρίζουν τη συνολική στρατηγική της ΕΕ για την ενίσχυση της ανεξαρτησίας αυτής της σημαντικής χώρας διαμετακόμισης ανάμεσα στην Ευρώπη και την Κεντρική Ασία και την εξέλιξή της σε οικονομία αγοράς και σε πλήρως αναπτυγμένη δημοκρατία. Η έναρξη της ισχύος της ΣΕΣΣ τον Ιούλιο 1999 απετέλεσε θετικό βήμα για την ενίσχυση των δεσμών με την ΕΕ, αλλά το 1999 υπήρξαν επίσης και σημαντικές εξελίξεις για την ανάπτυξη φυσικών δεσμών με τη Δύση, με τη λειτουργία νέων πορθμειακών συνδέσεων μέσω του Εύξεινου Πόντου με την Ουκρανία και την πραγματοποίηση μελετών για νέες συνδέσεις με την Ουκρανία και τη Ρουμανία, χάρη στο πρόγραμμα Traceca. Αυτές οι νέες συνδέσεις μεταφορών έχουν εξαιρετικά μεγάλη σημασία, επειδή οι συνήθεις δίοδοι μετάβασης μέσω της Ρωσίας στο βόρειο τμήμα της Γεωργίας έχουν διακοπεί λόγω των συγκρούσεων στην περιοχή.

Ορισμένες συνεισφορές του προγράμματος Tacis το 1999

Τα έργα Tacis που υλοποιούνταν κατά τη διάρκεια του έτους περιελάμβαναν τη συνεργασία με την κυβέρνηση για την προετοιμασία της διαδικασίας ιδιωτικοποίησης των λιμενικών εγκαταστάσεων του Πότι και την εξασφάλιση ίσων δυνατοτήτων πρόσβασης όλων των χρηστών στον λιμένα που αποτελεί σημαντική πύλη εισόδου στον μεταφορικό άξονα του προγράμματος Traceca. Βάσει του προγράμματος Tacis πραγματοποιήθηκαν ενέργειες επιμόρφωσης δικαστών, για να στηριχθεί η σημαντική μεταρρύθμιση του δικαστικού συστήματος. Καταβλήθηκε προσπάθεια να μειωθεί το έλλειμμα του ισοζυγίου εμπορικών συναλλαγών της Γεωργίας μέσω της προώθησης των εξαγωγών. το έργο αυτό αποσκοπεί στην παροχή πληροφοριών σχετικά με τις αγορές, τους πελάτες και τα προϊόντα, τα πρότυπα, τις διαδικασίες πιστοποίησης και τη μεταφορά στην κοινότητα εξαγωγών της Γεωργίας.

Επιπλέον, το πρόγραμμα Tacis:

Συνέχισε να ενισχύσει το έργο CERMA για την αναδιάρθρωση μεσαίων ιδιωτικοποιημένων επιχειρήσεων.

Χρηματοδότησε τη δημιουργία ενός Κέντρου Γεωργίας-Ευρώπης για θέματα οικονομικής πολιτικής και παροχής νομικών συμβουλών, με στόχο την προσέγγιση της γεωργιανής νομοθεσίας με τη νομοθεσία της ΕΕ και τη στήριξη της αίτησης της Γεωργίας για ένταξη στον ΠΟΕ.

Χρηματοδότησε το περιοδικό Οικονομικές Τάσεις της Γεωργίας, έκδοση του Tacis που αναγνωρίζεται από όλους τους χρηματοδότες ως βασική πηγή οικονομικής ανάλυσης για την οικονομία της Γεωργίας.

Βάσει του έργου Inogate, η Γεωργία έλαβε βοήθεια στην προσπάθειά της να προσελκύσει επενδύσεις για να εδραιώσει τη θέση της ως κέντρο διαμετακόμισης υδρογονανθράκων και για να βελτιώσει την ανταγωνιστική της θέση ως χώρα διαμετακόμισης για τη μεταφορά πετρελαίου και φυσικού αερίου από την Ανατολή προς τη Δύση, από την Κασπία στην περιοχή του Εύξεινου Πόντου.

Συνέχισε τη συνεργασία για τη μεταρρύθμιση της τριτοβάθμιας εκπαίδευσης μέσω του προγράμματος Tempus.

Το πρόγραμμα Tacis στο πολιτικό πλαίσιο

Μετά τη σύνοδο κορυφής Αρμενίας, Αζερμπαϊτζάν και Γεωργίας, του Ιουνίου 1999, τέθηκε σε ισχύ η ΣΕΣΣ δημιουργώντας μηχανισμό ευρείας κλίμακας υποστήριξης της ΕΕ στη Γεωργία, σε ένα νέο πλαίσιο με μεγαλύτερη συνοχή. Το Συμβούλιο Συνεργασίας Ευρωπαϊκής Ένωσης-Γεωργίας συνεδρίασε για πρώτη φορά στο Λουξεμβούργο, τον Οκτώβριο 1999, και εξέφρασε την εμπιστοσύνη του ότι η εφαρμογή της ΣΕΣΣ θα εξασφαλίσει τη συνοχή ανάμεσα στις διάφορες πτυχές των σχέσεων ΕΕ-Γεωργίας, όπως ο πολιτικός διάλογος σε θέματα εξωτερικής πολιτικής αμοιβαίου ενδιαφέροντος, δημοκρατίας και ανθρωπίνων δικαιωμάτων, συνεργασίας για την καταπολέμηση της διακίνησης ναρκωτικών, εμπορικών σχέσεων και οικονομικής συνεργασίας, παροχής βοήθειας στο πλαίσιο του Tacis και περιφερειακής συνεργασίας.

Στο πλαίσιο του ενδεικτικού προγράμματος Tacis 1996-99 για τη Γεωργία, το οποίο εγκρίθηκε από τα κράτη μέλη τον Ιούλιο 1996, δόθηκε προτεραιότητα στην ανάπτυξη υποδομών, ιδιωτικών επιχειρήσεων και του ανθρώπινου δυναμικού.

Ανάπτυξη υποδομών: Ο ενεργειακός τομέας στη Γεωργία υπέστη σοβαρό πλήγμα από τη διακοπή των οικονομικών σχέσεων μετά την κατάρρευση της Σοβιετικής Ένωσης και τις εμφύλιες συγκρούσεις που επακολούθησαν. Ο ενεργειακός τομέας έχει εν μέρει αποκατασταθεί και συνεχίζεται η διαδικασία ιδιωτικοποιήσεων, αλλά εξακολουθούν να υπάρχουν σοβαρές ανάγκες σε θέματα εκπαίδευσης του προσωπικού και απαιτείται η παροχή περαιτέρω βοήθειας για τη δημιουργία του κατάλληλου θεσμικού πλαισίου. Παράλληλα, παρέχεται βοήθεια για τη βελτίωση του συστήματος λογιστικής και δημοσιονομικής διαχείρισης του τομέα παραγωγής ηλεκτρικής ενέργειας και εξοικονόμησης ενέργειας. Ο τελικός στόχος του προγράμματος Tacis είναι να αναπτυχθεί ο τομέας παραγωγής πετρελαίου και φυσικού αερίου στη Γεωργία, τόσο στην ξηρά όσο και στη θάλασσα, και να ενθαρρυνθούν οι ξένες επενδύσεις σε δραστηριότητες που έπονται του σταδίου της παραγωγής. το Tacis έχει ήδη χορηγήσει σημαντική ενίσχυση στην Georgian International Oil Corporation για τη διαχείριση, τη διαπραγμάτευση και την ανάπτυξη υπηρεσιών διαμετακόμισης πετρελαίου. Η Γεωργία έχει επίσης επωφεληθεί ουσιαστικά από το πρόγραμμα Traceca για τον τομέα των μεταφορών: οι εσωτερικές υποδομές μεταφορών εξακολουθούν να είναι σε κακή κατάσταση, αλλά προβλέπεται να ιδιωτικοποιηθούν. το Tacis καταβάλλει προσπάθειες για την αποκατάσταση των υποδομών με τη βοήθεια ιδιωτικών επενδύσεων, αλλά χωρίς να δημιουργηθούν ιδιωτικά μονοπώλια στα σημεία εισόδου στον μεταφορικό άξονα που καλύπτεται από το πρόγραμμα Traceca.

Ανάπτυξη ιδιωτικών επιχειρήσεων: Στο σταυροδρόμι των πλούσιων σε πετρέλαιο αναπτυσσόμενων αγορών της Κεντρικής Ασίας και των μεγάλων αναπτυγμένων ευρωπαϊκών αγορών, της Ρωσίας και της Τουρκίας, η Γεωργία βρίσκεται σε ιδανική γεωγραφική θέση για την επέκταση των εξαγωγών, κυρίως στους τομείς της ελαφράς βιομηχανίας, της γεωργίας και της μεταποίησης γεωργικών προϊόντων. Όμως, ο χαμηλός βαθμός ανταπόκρισης των ιδιωτικοποιημένων μεγάλων επιχειρήσεων στις μεταρρυθμίσεις, απετέλεσε τροχοπέδη για την ανάπτυξη. Για τον λόγο αυτό, η κυβέρνηση επέλεξε το θέμα της αναδιάρθρωσης των επιχειρήσεων ως ύψιστης προτεραιότητας για το επόμενο στάδιο των οικονομικών μεταρρυθμίσεων της Γεωργίας. Ο τραπεζικός τομέας εξακολουθεί να είναι κατ` εξοχήν περιορισμένος σε βραχυπρόθεσμες δραστηριότητες και η έλλειψη χρηματοδοτικής υποδομής και η περιορισμένη πρόσβαση σε προσιτή πίστωση αποτελεί εμπόδιο για την ανάπτυξη επιχειρήσεων. Η παροχή πίστωσης και οι επενδύσεις εμποδίζονται όσο οι τράπεζες δεν ακολουθούν οι ίδιες διαφανή πρότυπα λογιστικής τα οποία απαιτούν από τις επιχειρήσεις που υποβάλλουν αίτηση δανειοληψίας: αυτό το εμπόδιο αντιμετωπίζεται μέσω του σχεδίου δράσης του Tacis για τα Διεθνή Λογιστικά Πρότυπα. Το πρόγραμμα γεωργικών πιστώσεων στο πλαίσιο του περιφερειακού σχεδίου μεταρρύθμισης του γεωργικού τομέα έχει χορηγήσει μέχρι σήμερα ποσό 17 εκατ. ευρώ για δάνεια σε ιδιώτες κατόχους εκμεταλλεύσεων και σε εμπόρους, μέσω ιδιωτικών εμπορικών τραπεζών.

Ανάπτυξη ανθρώπινου δυναμικού: Το Κοινοβούλιο εξελίσσεται ολοένα και περισσότερο σε ενεργό παράγοντα ελέγχου των πολιτικών της εκτελεστικής εξουσίας, επιθυμώντας να συμμετάσχει πλήρως στο σύστημα δημοκρατικών ελέγχων της Γεωργίας. Η ενίσχυση της ικανότητας της εκτελεστικής και νομοθετικής εξουσίας έχει καθοριστική σημασία για την υλοποίηση των διεθνών δεσμεύσεων τις οποίες έχει αναλάβει η Γεωργία και για τη σταθεροποίηση των δεσμών με την Ευρώπη. Οι δράσεις του προγράμματος Tacis στο παρελθόν εστιάστηκαν στην παροχή κατάρτισης σε μέλη του Κοινοβουλίου και σε δημοσίους υπαλλήλους και πρόσφατα η προσοχή εστιάστηκε στο σύστημα απονομής δικαιοσύνης, εφόσον, για να εφαρμοσθούν οι νόμοι, είναι ανάγκη να υπάρχει ένα λειτουργικό και ανεξάρτητο σύστημα απονομής δικαιοσύνης. Τα φορολογικά έσοδα της χώρας συγκαταλέγονται στα χαμηλότερα στον κόσμο και τα σχέδια μεταρρύθμισης της δημόσιας διοίκησης και επαγγελματικής κατάρτισης αποτελούν συμβολή του προγράμματος Tacis στη δημιουργία μιας αποτελεσματικότερης δημόσιας διοίκησης.

Πρόγραμμα δράσης

Το τελευταίο πρόγραμμα δράσης Tacis για τη Γεωργία (της περιόδου 1998-99) περιελάμβανε τα ακόλουθα σχέδια:

Παροχή βοήθειας για τη βελτίωση της λογιστικής και δημοσιονομικής διαχείρισης του εγχώριου τομέα διανομής φυσικού αερίου.

Παροχή κατάρτισης στο προσωπικό των λιμενικών αρχών του Πότι και του Βατούμ και διασφάλιση της ασφάλειας της ναυσιπλοίας, μέσω της πραγματοποίησης μελέτης σκοπιμότητας για τα μέτρα αποκατάστασης του λιμενοβραχίονα του Πότι και της διενέργειας ερευνών και υποθαλάσσιων επιθεωρήσεων στις περιοχές των λιμένων.

Αναδιάρθρωση μεγάλων επιχειρήσεων.

Δημιουργία ενός ασφαλούς και αποτελεσματικού τραπεζικού τομέα.

Προώθηση των εξαγωγών της Γεωργίας.

Ανάπτυξη συστήματος γεωργικής πίστης.

Προώθηση της ανάπτυξης του τουριστικού τομέα.

Συνέχιση της στήριξης που παρέχει το Tacis στο CERMA, το κέντρο ενίσχυσης της διαχειριστικής ικανότητας επιχειρήσεων μετά το στάδιο της ιδιωτικοποίησης.

Στήριξη της μεταρρύθμισης του λογιστικού συστήματος στις εμπορικές τράπεζες.

Παροχή βοήθειας σε ενώσεις παραγωγών μέσω της περαιτέρω ανάπτυξης συστημάτων αγροτικής πίστης, με βάση την επιτυχία του προγράμματος αγροτικής και γεωργικής μεταρρύθμισης (ΠΑΓΜ).

Κατάρτιση ιδιωτών επιχειρηματιών του τουριστικού τομέα, κυρίως των μικρών επιχειρήσεων.

Σημαντικό έργο επιμόρφωσης δικαστών.

Μεταρρύθμιση της τελωνειακής υπηρεσίας, με στόχο να βελτιωθεί το σύστημα συλλογής φορολογικών εσόδων, να μειωθούν οι δυνατότητες παράνομων δραστηριοτήτων και να υλοποιηθούν οι εμπορικές δεσμεύσεις που έχουν αναληφθεί βάσει διεθνών συμφωνιών, όπως η ΣΕΣΣ.

Στο GEPLAC (Κέντρο Γεωργίας-ΕΕ σε θέματα πολιτικής και παροχής νομικών συμβουλών) θα δημιουργηθεί βιβλιοθήκη και έχει αρχίσει διαδικασία μελέτης της γεωργιανής και ευρωπαϊκής νομοθεσίας. Στη συνέχεια θα καταβληθεί προσπάθεια για την προσέγγιση της γεωργιανής με τη νομοθεσία της ΕΕ.

Επιμόρφωση δημοκρατικά εκλεγμένων βουλευτών και υπαλλήλων που εργάζονται στις τοπικές διοικήσεις σχετικά με τις αρχές της δημοκρατικής τοπικής διακυβέρνησης και της διαχείρισης της τοπικής διακυβέρνησης.

Μεταρρύθμιση του συστήματος τήρησης στατιστικών σε βασικούς τομείς.

Το πρόγραμμα 1998-99 έλαβε μη επιστρεπτέα ενίσχυση 16 εκατ. ευρώ η οποία κατανέμεται ως ακολούθως (σε εκατ. ευρώ):

Μεταφορές και τηλεπικοινωνίες

Ενέργεια

Ανάπτυξη ανθρώπινου δυναμικού

Στήριξη επιχειρήσεων

Παραγωγή, μεταποίηση και διανομή τροφίμων

Bistro

Τεχνική βοήθεια μικρής κλίμακας (ΤΒΜΚ)

Προγράμματα έργων μικρής κλίμακας

Αποθεματικό

Σύνολο // 1,0

1,5

4,0

3,5

1,0

0,5

0,2

3,8

0,5

16,0

καζακσταν

Η δραστηριότητα του Tacis είχε ως βασική αρχή τη στήριξη των μακροοικονομικών και τομεακών πολιτικών του Καζακστάν, επιδιώκοντας τη σταθερότητα, την αντιστροφή της τάσης μείωσης της παραγωγής, τη βελτίωση της παραγωγικότητας, τη βιώσιμη μεσοπρόθεσμη ανάπτυξη και την προστασία των οικονομικά ασθενών ομάδων του πληθυσμού. Η κρίση της νοτιοδυτικής Ασίας και η οικονομική κρίση της Ρωσίας του 1998 έπληξαν την οικονομία του Καζακστάν, και ιδίως τις εμπορικές συναλλαγές, αποδεικνύοντας την ευαισθησία της χώρας σε εξωτερικές πιέσεις. Εντούτοις, μετά την υποτίμηση του εθνικού νομίσματος, του τένγκε, τον Απρίλιο 1999, οι εξαγωγές του Καζακστάν έγιναν περισσότερο ανταγωνιστικές και η οικονομία άρχισε να ανακάμπτει με σταθερό ρυθμό. Η κυβέρνηση συνέχισε την πολιτική μεταρρυθμίσεων για τη μετάβαση σε καθεστώς οικονομίας της αγοράς.

Ορισμένες συνεισφορές του Tacis το 1999

Ορισμένα από τα έργα που χρηματοδοτήθηκαν από το πρόγραμμα Tacis κατά τη διάρκεια του έτους είναι:

Παροχή βοήθειας για την αναδιοργάνωση τραπεζών, έτσι ώστε να βοηθήσουν με τη σειρά τους τις νέες επιχειρήσεις.

Εκπαίδευση συνοδών σκύλων, για να βελτιωθεί η ικανότητα ανίχνευσης των τελωνειακών υπηρεσιών.

Στήριξη της εθνικής επιχείρησης πετρελαίου για την καθιέρωση συστήματος παρακολούθησης.

Στήριξη των προσπαθειών για την αντιμετώπιση της υποβάθμισης του περιβάλλοντος γύρω από τη λίμνη Αράλη.

Συνέχιση της συνεργασίας για τη μεταρρύθμιση της τριτοβάθμιας εκπαίδευσης μέσω του προγράμματος Tempus.

Το πρόγραμμα Tacis στο πολιτικό πλαίσιο

Η πρώτη σύνοδος του Συμβουλίου Συνεργασίας ΕΕ-Καζακστάν πραγματοποιήθηκε στις Βρυξέλλες, τον Ιούλιο 1999. Εξέτασε τις δραστηριότητες του Tacis και κατέληξε στο συμπέρασμα ότι η συνεργασία την περίοδο 1999/2000 έπρεπε να εστιαστεί ειδικότερα στη βελτίωση του πλαισίου λειτουργίας των επιχειρήσεων, στην επιτάχυνση των διαπραγματεύσεων για την προσχώρηση στον ΠΟΕ, στην ενίσχυση της περιφερειακής συνεργασίας στην Κεντρική Ασία, κυρίως μέσω των προγραμμάτων Traceca και Inogate, στην εκπόνηση προγράμματος στήριξης της διαδικασίας εκδημοκρατισμού και στενής συνεργασίας για την καταπολέμηση της διακίνησης ναρκωτικών.

Στο πλαίσιο του ενδεικτικού προγράμματος Tacis 1996-99 για το Καζακστάν, που εγκρίθηκε από την επιτροπή διαχείρισης του Tacis τον Νοέμβριο 1996, δόθηκε προτεραιότητα στη διαρθρωτική και θεσμική μεταρρύθμιση, στη γεωργία και τη βιομηχανία τροφίμων και στην ανάπτυξη υποδομών.

Διαρθρωτική και θεσμική μεταρρύθμιση: Η βοήθεια που παρέχεται στο πλαίσιο του Tacis εστιάζεται σταθερά στην επαγγελματική κατάρτιση και την εκπαίδευση, ώστε να συμβάλει στη δημιουργία ανεξάρτητων εκπαιδευτικών ιδρυμάτων υψηλής ποιότητας, κυρίως στους τομείς της διοίκησης επιχειρήσεων και της οικονομίας. Η βοήθεια που χορηγήθηκε πρόσφατα εστιαζόταν στην ανάπτυξη ικανοτήτων των δημοσίων υπαλλήλων που είναι αρμόδιοι για τις διεθνείς σχέσεις του Καζακστάν και την εξωτερική πολιτική. Επικεντρώθηκε επίσης στη βελτίωση των εκπαιδευτικών συστημάτων στο εσωτερικό της δημόσιας διοίκησης. Παράλληλα, το Tacis στήριξε τη δημιουργία οργανισμού για θέματα δημόσιων υπηρεσιών που είναι υπεύθυνες για τη μεταρρύθμιση της δημόσιας διοίκησης σε εθνικό επίπεδο. Δόθηκε επίσης ιδιαίτερη έμφαση στη διαμόρφωση οικονομικής πολιτικής, μέσω σχεδίου μακροοικονομικής πρόβλεψης και καθορισμού προτύπων.

Γεωργία και βιομηχανία τροφίμων: Η κατάσταση της γεωργίας είναι δυσχερής και η ιδιωτικοποίηση των γεωργικών εκμεταλλεύσεων κατέχει κεντρική θέση στα κυβερνητικά σχέδια αναδιάρθρωσης. Η γεωργία εξακολουθεί να διαδραματίζει σημαντικό ρόλο στο Καζακστάν, εφόσον στηρίζει περισσότερα από δύο εκατομμύρια αγροτικά νοικοκυριά και το 1995 συνεισέφερε κατά 15% στο ΑΕγχΠ, ενώ κατά την περίοδο1986-90 το ποσοστό αυτό ανερχόταν στο 25%. Επειδή η πραγματική ιδιωτικοποίηση της χρήσης της γης προσκρούει σε οικονομικούς, κοινωνικούς και πολιτικούς παράγοντες σε περιφερειακό επίπεδο, υπάρχει κίνδυνος η διαδικασία αγροτικής μεταρρύθμισης να παραμείνει στάσιμη, αν δεν δοθεί περαιτέρω ώθηση μέσω πρωτοβουλιών σε επίπεδο των διοικητικών περιφερειών oblast.

Ανάπτυξη υποδομών: Το Καζακστάν είναι πλούσιο σε πρωτογενείς ενεργειακούς πόρους, όπως το πετρέλαιο, το φυσικό αέριο και ο άνθρακας. Η αποτελεσματική αξιοποίηση αυτών των πόρων, είτε για εξαγωγές (ένα μεγάλο μέρος των πόρων εξάγονται) ή για την κάλυψη των αναγκών της χώρας σε ηλεκτρική ενέργεια, αποτελεί καθοριστικό στοιχείο για την οικονομική ανάπτυξη του Καζακστάν. Ένα αποτελεσματικό σύστημα ελέγχου και παρακολούθησης κατά την εκμετάλλευση και διάθεση προϊόντων πετρελαίου και φυσικού αερίου αποτελεί απόλυτα αναγκαίο μέσο, ώστε να χρησιμοποιηθούν οι εθνικοί ενεργειακοί πόροι με τον καλύτερο δυνατό τρόπο για την εξυπηρέτηση των συμφερόντων του Καζακστάν. Το Tacis παρέχει βοήθεια στην εθνική επιχείρηση πετρελαίου για να δημιουργήσει ένα τέτοιο σύστημα. Στον τομέα των τηλεπικοινωνιών, οι εθνικές αρχές αντιμετωπίζουν αυξανόμενη ζήτηση για τη χορήγηση συχνοτήτων σε επιχειρήσεις κινητής τηλεφωνίας, δορυφορικών επικοινωνιών, ιδιωτικών δικτύων, γενικά όλων των υπηρεσιών που απαιτούν τη χρησιμοποίηση ασύρματης επικοινωνίας. Το Tacis έχει βοηθήσει τη διαχείριση και παρακολούθηση συχνοτήτων και έχει συμβάλει στη δημιουργία ανεξάρτητου κέντρου μετρολογίας, πιστοποίησης και τυποποίησης.

Πρόγραμμα δράσης

Το τελευταίο πρόγραμμα δράσης Tacis για το Καζακστάν (της περιόδου 1998-99) περιελάμβανε συνολικά δέκα έργα, το 60% περίπου της χρηματοδότησης των οποίων χορηγήθηκε για τον ευρύτερο τομέα της μεταρρύθμισης και αναπροσανατολισμού των διαρθρώσεων και των οργανισμών του δημόσιου και ιδιωτικού τομέα, με στόχο τη δημιουργία μιας οικονομίας της αγοράς.

Τα έργα που καλύπτονται από τη διαρθρωτική και θεσμική μεταρρύθμιση αποσκοπούν στη στήριξη της δημιουργίας μιας οικονομίας της αγοράς, που επικεντρώνεται τόσο στον δημόσιο όσο και στον ιδιωτικό τομέα:

Το κρατικό πρόγραμμα νομοθετικής μεταρρύθμισης αποσκοπεί στην ενίσχυση του νομικού και κανονιστικού συστήματος, μέσω της παροχής τεχνικών συμβουλών για την επεξεργασία νομοθεσίας, της στήριξης της ανάπτυξης των νομικών σπουδών και της βελτίωσης της πρόσβασης στην παροχή νομικών συμβουλών και της αύξησης της ευαισθητοποίησης των πολιτών.

Η παροχή βοήθειας στη βιομηχανία του Καζακστάν να λειτουργεί με βάση τα διεθνή πρότυπα, να ενισχύσει την ανταγωνιστικότητά της στην εγχώρια και στις διεθνείς αγορές.

Η βελτίωση των ικανοτήτων του Υπουργείου Οικονομίας να χρησιμοποιεί τεχνικές δημιουργίας μακροοικονομικών μοντέλων και πρόβλεψης. Η βελτίωση της ποιότητας και του πεδίου εφαρμογής των επίσημων στατιστικών αποτελεί απαραίτητη προϋπόθεση για την επιτυχία του έργου.

Η παροχή βοήθειας για την ανάπτυξη εκπαιδευτικών προγραμμάτων σε θέματα επιχειρήσεων στο Ίδρυμα Διοίκησης Επιχειρήσεων και Οικονομικής Έρευνας του Καζακστάν, με στόχο να εξασφαλιστεί η θεσμική και ακαδημαϊκή βιωσιμότητά του.

Η στήριξη της ανάπτυξης μιας περιβαλλοντικής στρατηγικής και πολιτικής μεταφορών για τη βελτίωση της ποιότητας του ατμοσφαιρικού αέρα, μέσω της μείωσης των εκπομπών των οχημάτων. Η υλοποίηση ενός πρότυπου έργου στην Άλμα Άτα θα συμβάλει στη μείωση της επίπτωσης της ρύπανσης στην υγεία.

Ενίσχυση της θεσμικής ικανότητας του Υπουργείου Δημοσίων Εσόδων για την είσπραξη και τη διαχείριση φορολογικών εσόδων.

Στους τομείς της γεωργίας και της βιομηχανίας τροφίμων, η βοήθεια του Tacis διατίθεται κατά κύριο λόγο για τη στήριξη μικρών ιδιωτικών γεωργικών εκμεταλλεύσεων, μέσω της δημιουργίας αποτελεσματικής υποδομής για τη διάθεση των γεωργικών προϊόντων στην αγορά. Το έργο διάθεσης γεωργικών προϊόντων στην αγορά θα βοηθήσει το Υπουργείο Γεωργίας και τις διοικήσεις των oblast να αναπτύξουν υποδομή διάθεσης στην αγορά γεωργικών προϊόντων με βάση τις προηγούμενες πρωτοβουλίες για τις αγορές χονδρικής πώλησης και τις διαθέσιμες πληροφορίες για την αγορά.

Όσον αφορά την ανάπτυξη υποδομών, η κύρια προσπάθεια εστιάζεται στους τομείς των μεταφορών και του πετρελαίου και του φυσικού αερίου. Στον τομέα των μεταφορών, το έργο θα συμπληρώσει το διακρατικό έργο Traceca, βελτιώνοντας το κανονιστικό πλαίσιο και τα πρότυπα και τις διοικητικές διαδικασίες για τη δημιουργία άλλων αξόνων μεταφορών και τη σύνδεση με τις οδούς Traceca. Με την αναδιάρθρωση των τομέων του πετρελαίου και του φυσικού αερίου το 1997, με την οποία η KazakhOil ανέλαβε αυτό τον τομέα, το παρόν έργο έχει στόχο να ενισχύσει την ικανότητα της χώρας να ασκεί ρόλο επίβλεψης και να βοηθήσει στην ανάπτυξη διαδικασιών ελέγχου της ποιότητας και ασφάλειας.

Το πρόγραμμα Bistro, η διαχείριση του οποίου ασκείται από την Αντιπροσωπεία της Επιτροπής στην Άλμα Άτα, συμπληρώνει τις βασικές δραστηριόττηες του Tacis, παρέχοντας προσιτή και ευέλικτη στήριξη σε ένα ευρύ φάσμα έργων μικρής κλίμακας. Στα επιτυχή έργα Bistro περιλαμβάνονται η στήριξη προγράμματος επανεκπαίδευσης για τους ανέργους στο βόρειο Καζακστάν, η προώθηση της ενεργειακής απόδοσης στα νοσοκομεία και η δημιουργία συμβουλίου προώθησης ξένων επενδύσεων, με στόχο να βελτιωθεί το γενικό κλίμα υπέρ των επιχειρήσεων.

Το πρόγραμμα 1998-99 έλαβε μη επιστρεπτέα ενίσχυση 23,9 εκατ. ευρώ, η οποία κατανέμεται ως εξής (σε εκατ. ευρώ):

Διαρθρωτικές και θεσμικές μεταρρυθμίσεις

Γεωργία και βιομηχανία τροφίμων

Ανάπτυξη υποδομών

Bistro

Προγράμματα έργων μικρής κλίμακας

Αποθεματικό

Σύνολο // 9,1

2,0

4,0

0,8

7,3

0,7

23,9

κιργιζια

Η Κιργιζία είναι χώρα γεωργική, με ορυκτό πλούτο, όπως ο χρυσός και άλλα σπάνια μέταλλα. Παρόλ` αυτά, η εκμετάλλευση αυτών των φυσικών πόρων προσκρούει στη κακή κατάσταση της βιομηχανικής υποδομής της χώρας και στους περιορισμούς της αγοράς. Εντούτοις, το γεγονός αυτό δεν εμπόδισε τη χώρα στο να είναι ένα από τα πρώτα ΝΑΚ που έγιναν μέλη του ΠΟΕ. Η στήριξη του Tacis εστιάζεται στην ενίσχυση της μετάβασης στην οικονομία της αγοράς, περιλαμβανομένης της παροχής βοήθειας για την ανάπτυξη του ιδιωτικού αγροτικού τομέα. Επιπλέον, είχε στόχο την ανάπτυξη συνδέσεων των δικτύων μεταφορών και των υποδομών, περιλαμβανομένου του προγράμματος Traeca, γεγονός που παρέχει τη δυνατότητα στις χώρες της Κεντρικής Ασίας να δημιουργήσουν στενότερους δεσμούς με την Ευρώπη και, σε κάποιο βαθμό, στη δημιουργία δομών που θα βοηθήσουν τη διαφοροποίηση των οικονομικών δραστηριοτήτων.

Ορισμένες συνεισφορές του Tacis το 1999

Παράλληλα με τα έργα Tacis που υλοποιήθηκαν κατά τη διάρκεια του έτους, δόθηκε στήριξη στο Υπουργείο Μεταφορών και Επικοινωνιών για την ανάπτυξη των ταχυδρομικών υπηρεσιών, στη Διεύθυνση Πολιτικής Εναέριων Μεταφορών και στην εθνική αεροπορική εταιρεία. Το πρόγραμμα συνέβαλε στη δημιουργία μιας συμβουλευτικής υπηρεσίας σε τραπεζικά θέματα και παρείχε συμβουλές σε τράπεζες και σε άλλα χρηματοπιστωτικά ιδρύματα, σε συνεργασία με το Κέντρο Εκπαίδευσης της εθνικής τράπεζας και το περιφερειακό κέντρο κατάρτισης τραπεζικών υπαλλήλων. Το Tacis παρείχε, επίσης, κατάρτιση σε θέματα ενεργειακής απόδοσης κατά την παραγωγή και διανομή, παρείχε συμβουλές για την κατασκευή ενός νέου αεροδρομίου, παρείχε συμβουλευτικές υπηρεσίες για τις γεωργικές επιχειρήσεις και συνέβαλε στη δημιουργία ιδιωτικών ενώσεων κτηνοτρόφων. Υπήρξε συνεχής συνεργασία για τη μεταρρύθμιση της τριτοβάθμιας εκπαίδευσης στο πλαίσιο του προγράμματος Tempus.

Επιπλέον, στο πλαίσιο της διαρθρωτικής και θεσμικής μεταρρύθμισης, καταβλήθηκε προσπάθεια για τη διαμόρφωση πολιτικής και διοικητικών υπηρεσιών και χρηματοπιστωτικών ιδρυμάτων που θα είναι σε θέση να βελτιώσουν τη μεσοπρόθεσμη και μακροπρόθεσμη παραγωγική ικανότητα των επιχειρήσεων. Η προσπάθεια αυτή περιελάμβανε τη βελτίωση της συνεργασίας υπουργείων με ξένους χορηγούς και με άλλους διεθνείς οργανισμούς. Τέλος, το Tacis ανταποκρίθηκε σε αίτηση της κυβέρνησης να παράσχει τεχνική βοήθεια για τη δημουργία ενός αγροτικού χρηματοπιστωτικού δικτύου με τη συνδρομή της Διεθνούς Τραπέζης, για να διευκολυνθεί η πρόσβαση των κατόχων εκμεταλλεύσεων και των ενώσεων παραγωγών στην πίστωση, με στόχο τη δημιουργία ενός περισσότερο δυνατού και κερδοφόρου γεωργικού τομέα. Το Tacis παρέχει συμβουλές στον Συνεταιρισμό Αγροτικής Πίστης της Κιργιζίας, περιλαμβανομένων των συστημάτων διαχείρισης χρηματικών διαθεσίμων, της αξιολόγησης αιτήσεων για χορήγηση δανείων και την ταυτοποίηση γεωργικών επιχειρήσεων και μεγάλων γεωργικών εκμεταλλεύσεων και παρέχει στήριξη σε ενώσεις παραγωγών οι οποίοι ζητούν κοινή πίστωση. Ένα άλλο σχέδιο είχε στόχο να συμβάλει, βασιζόμενο στο προηγούμενο έργο του προγράμματος Tacis, στην ανάπτυξη επικερδών ιδιωτικών επιχειρήσεων στον γεωργικό τομέα, με έμφαση στον τομέα της εμπορίας και μεταποίησης τροφίμων και στην προώθηση του εθνικού και διεθνούς εμπορίου μέσω της πραγματοποίησης επαφών και της συστηματικής πληροφόρησης.

Το Tacis στο πολιτικό πλαίσιο

Η πρώτη σύνοδος του Συμβουλίου Συνεργασίας Ευρωπαϊκής Ένωσης-Δημοκρατίας της Κιργιζίας πραγματοποιήθηκε στις Βρυξέλλες, τον Ιούλιο 1999. Το Συμβούλιο εξέφρασε την εμπιστοσύνη του ότι η εφαρμογή της ΣΕΣΣ θα εξασφαλίσει τη συνοχή ανάμεσα στις διάφορες πτυχές των σχέσεων της ΕΕ-Κιργιζίας, περιλαμβανομένης της βοήθειας βάσει του προγράμματος Tacis και της περιφερειακής συνεργασίας. Οι Υπουργοί κατέληξαν στο συμπέρασμα ότι η συνεργασία την περίοδο 1999/2000 πρέπει να επικεντρωθεί ειδικότερα σε οικονομικά θέματα: στην καλύτερη δυνατή χρησιμοποίηση των προγραμμάτων Traceca (διάδρομος μεταφορών Ευρώπης-Καυκάσου-Κεντρικής Ασίας) και Inogate (διακρατικά προγράμματα μεταφοράς πετρελαίου και φυσικού αερίου στην Ευρώπη), για τη βελτίωση των συνδέσεων υποδομών μεταξύ της Κεντρικής Ασίας και της Ευρώπης. στη βοήθεια του Tacis για να κατανοήσουν καλύτερα οι ευρωπαϊκές επιχειρήσεις τις προσφερόμενες ευκαιρίες στην Κιργιζία. στην παρακολούθηση των πολιτικών εξελίξεων που επηρεάζουν τη σταθερότητα στην Κεντρική Ασία. στην παρακολούθηση της διαδικασίας εκδημοκρατισμού στην Κεντρική Ασία και στη στενή συνεργασία για την καταπολέμηση της διακίνησης ναρκωτικών.

Στο πλαίσιο του ενδεικτικού προγράμματος Tacis 1996-99 για την Κιργιζία, το οποίο εγκρίθηκε από την επιτροπή διαχείρισης Tacis τον Σεπτέμβριο 1996, δόθηκε προτεραιότητα στη διαρθρωτική και θεσμική μεταρρύθμιση, στη γεωργία και τη βιομηχανία τροφίμων και στην ανάπτυξη υποδομών.

Διαρθρωτική και θεσμική μεταρρύθμιση: Το βασικό αντικείμενο του προγράμματος Tacis είναι η μεταρρύθμιση και ο αναπροσανατολισμός των διαρθρώσεων και του θεσμικού πλαισίου με στόχο την ανάπτυξη μιας οικονομίας της αγοράς. Τα σχέδια εστιάζονται σε τομείς που έχουν καθοριστική σημασία για τη διαδικασία μετασχηματισμού, όπως η μεταρρύθμιση του κοινωνικού τομέα, η παροχή στήριξης στις ΜΜΕ και η ανάπτυξη του εμπορίου. Η αναβάθμιση της ικανότητας διακυβέρνησης και διοίκησης, μέσω της εκπαίδευσης, της αναδιάρθρωσης και της παροχής συμβουλών σε θέματα πολιτικής αποτελεί απαραίτητη προϋπόθεση για τη διαδικασία μεταρρύθμισης στο σύνολό της. Η ΣΕΣΣ θεσπίζει το πλαίσιο για τις εμπορικές και πολιτικές σχέσεις μεταξύ της Ευρωπαϊκής Ένωσης και της Δημοκρατίας της Κιργιζίας. Επιπλέον, λόγω της προσχώρησης της Κιργιζίας στον ΠΟΕ, το 1998, πρέπει να εξετασθούν ορισμένα νομοθετικά και θεσμικά ζητήματα, για να εξασφαλιστεί ότι η Κιργιζία μπορεί να εκπληρώσει τις υποχρεώσεις της στο πλαίσιο του ΠΟΕ και της ΣΕΣΣ και να αποκομίσει τα πλήρη οφέλη. Η Κιργιζία άρχισε να κάνει βήματα προς τη δημιουργία ενός ευνοϊκότερου κλίματος λειτουργίας των επιχειρήσεων για την προσέλκυση ξένων επενδύσεων, μέσω της δημιουργίας του σωστού νομοθετικού πλαισίου. Αλλά ο ρυθμός των άμεσων ξένων επενδύσεων είναι αργός στον τομέα των μικρών και μεσαίων επιχειρήσεων και, παρά τα υψηλά επίπεδα τεχνικών ικανοτήτων και της εκπαίδευσης, η ικανότητα των Κιργιζίων επιχειρηματιών να προβληθούν αποτελεσματικά σε εν δυνάμει ξένους εταίρους εξακολουθεί να είναι μικρή και αναποτελεσματική. Η διαδικασία οικονομικής μετάβασης επέφερε ριζικές κοινωνικές αλλαγές και επηρέασε βαθύτατα την αγορά εργασίας. Περισσότερο από το ήμισυ του πληθυσμού της Κιργιζίας ζει κάτω από το όριο της φτώχειας, η ανεργία είναι ένα από τα σοβαρότερα προβλήματα και η κυβέρνηση έχει δημιουργήσει ένα Εθνικό Ταμείο Επαγγελματικής Εκπαίδευσης για να συμβάλει στην αντιμετώπιση αυτού του προβλήματος.

Γεωργία και βιομηχανία τροφίμων: Η γεωργία αποτελεί τον βασικό τομέα της οικονομίας της Κιργιζίας, με κυρίαρχο ρόλο στην απασχόληση (49%). αντιπροσωπεύει το μεγαλύτερο μερίδιο του ΑΕγχΠ (46%) και των εσόδων σε ξένο συνάλλαγμα (38% των εξαγωγών), ενώ έχει ζωτική σημασία για την εθνική επισιτιστική ασφάλεια. Μετά από τη σημαντική πτώση της παραγωγής κατά την περίοδο 1990-1995, παρατηρείται ανάκαμψη της γεωργικής παραγωγής. η παραγωγή κτηνοτροφικών προϊόντων εξακολουθεί να κυμαίνεται σε χαμηλά επίπεδα. Παρά τις μαζικές ιδιωτικοποιήσεις και την πρόοδο με την άρση της ρύθμισης των τιμών, την ελευθέρωση του εμπορίου και την αγροτική μεταρρύθμιση, ο ρυθμός μετάβασης σε έναν αποτελεσματικό ιδιωτικό γεωργικό τομέα που βασίζεται στις αρχές της ελεύθερης αγοράς εξακολουθεί να είναι χαμηλός. Το Tacis συνέβαλε σε αυτή τη διαδικασία μετάβασης, παρέχοντας στήριξη για την εκπόνηση ενός στρατηγικού σχεδίου και με την παροχή γεωργικών εισροών σε ιδιώτες κατόχους εκμεταλλεύσεων, στηρίζοντας τον ιδιωτικό τομέα της κτηνοτροφίας, συμβάλλοντας στην ανάπτυξη αγροτικών επιχειρήσεων και στη δημιουργία δυνατοτήτων αγροτικής πίστης. Επιπλέον, το Tacis αντιμετωπίζει το πρόβλημα με τους σπόρους για σπορά, εφόσον πολλοί παραγωγοί χρησιμοποιούν σπόρους χαμηλής ποιότητας με χαμηλή παραγωγικότητα που συμβάλλουν στην εξάπλωση ασθενειών.

Ανάπτυξη υποδομών: Οι υποδομές μεταφορών και επικοινωνιών στις Δημοκρατίες της Κεντρικής Ασίας αναπτύχθηκαν στο πλαίσιο ενός εκτενούς και εσωστρεφούς σοβιετικού συστήματος μεταφορών, το οποίο δεν εξυπηρετεί τις συνδέσεις υποδομών μεταφορών Ανατολής-Δύσης. Οι υφιστάμενες υποδομές μεταφορών θα επαρκούσαν για να στηρίξουν τη μέτρια ανάκαμψη της οικονομικής δραστηριότητας, εάν εκτελούνταν εργασίες συντήρησης και αποκατάστασης των υποδομών. Εντούτοις, η έλλειψη κεφαλαίων για τη συντήρηση ευθύνεται για τη σοβαρή υποβάθμιση του συστήματος, με αποτέλεσμα να απαιτούνται σημαντικά έργα αποκατάστασης. Οι οδικές μεταφορές αντιπροσωπεύουν τον κύριο τρόπο μεταφορών σε αυτή την ορεινή χώρα (άνω του 80% του συνολικού εμπορικού φορτίου), αλλά υπάρχει έλλειψη πραγματικού ανταγωνισμού.

Πρόγραμμα δράσης

Το τελευταίο πρόγραμμα δράσης Tacis για την Κιργιζία (της περιόδου 1998-99) περιελάμβανε τα ακόλουθα έργα:

Συμβολή στην ικανοποίηση των διεθνών δεσμεύσεων της χώρας μέσω της ΣΕΣΣ και της προσχώρησης στον ΠΟΕ, μέσω του διαλόγου με τη δημόσια διοίκηση και το Κοινοβούλιο της Κιργιζίας, ώστε να διευκολυνθεί η έκδοση νομοθετικού έργου, και μέσω ενός «Κέντρου Κιργιζίας-Ευρώπης για θέματα πολιτικής και παροχής νομικών συμβουλών» (KYRPLAC).

Στήριξη του τομέα των ΜΜΕ, μέσω ενός κέντρου συνεργασίας επιχειρήσεων στο Bishkek, που λειτουργεί ως «υπηρεσία άμεσης εξυπηρέτησης» για τη διασυνοριακή συνεργασία, με παράρτημα στο Osh, και παροχή τεχνικής βοήθειας στον κρατικό οργανισμό προσέλκυσης ξένων επενδύσεων.

Βελτίωση της ικανότητας του Ταμείου Ανάπτυξης της Επαγγελματικής Εκπαίδευσης, μέσω σύγχρονων τεχνολογιών προσαρμοσμένων στις ανάγκες της χώρας και της κατάρτισης υπαλλήλων καθώς και της άμεσης παροχής κατάρτισης σε ανέργους και σε ομάδες ατόμων που βρίσκονται σε δυσχερή θέση.

Παροχή σε κατόχους εκμεταλλεύσεων σπόρων για σπορά επιλεγμένων ποικιλιών υψηλής ποιότητας, στήριξη υπηρεσιών παροχής συμβουλών σε γεωργούς και βελτίωση των τεχνικών, γεωπονικών και επιχειρηματικών γνώσεων των κατόχων και διαχειριστών γεωργικών εκμεταλλεύσεων που συμμετέχουν στη διαδικασία παραγωγής σπόρων για σπορά και υλοποίηση πρότυπου έργου για την παραγωγή σπόρων για σπορά.

Εκπόνηση συνολικής μελέτης σκοπιμότητας για την αποκατάσταση του οδικού δικτύου μεταξύ των πόλεων Osh και Erkech Tam και Isfana, με στόχο να δοθεί στην κυβέρνηση η δυνατότητα να διαπραγματευθεί τη χρηματοδότηση του έργου από διεθνή χρηματοπιστωτικά ιδρύματα. Τα έργα κατασκευής από μόνα τους και η συνακόλουθη μείωση του κόστους μεταφοράς λόγω του βελτιωμένου οδικού δικτύου αναμένεται ότι θα έχουν θετική επίπτωση στην οικονομία της περιοχής.

Το πρόγραμμα 1998-99 έλαβε μη επιστρεπτέα ενίσχυση 12 εκατ. ευρώ, η οποία κατανέμεται ως εξής (σε εκατ. ευρώ):

Διαρθρωτική και θεσμική μεταρρύθμιση

Γεωργία και βιομηχανία τροφίμων

Ανάπτυξη υποδομών

Προγράμματα έργων μικρής κλίμακας

Αποθεματικό

Σύνολο // 5,0

1,5

1,4

3,3

0,7

12,0

μολδαβια

Η Μολδαβία, στο δυτικό άκρο της περιοχής που καλύπτεται από το πρόγραμμα Tacis, συνορεύει με τη Ρουμανία, μία από τις υποψήφιες χώρες για ένταξη στην Ευρωπαϊκή Ένωση. Όπως θα συμβεί και με τα άλλα ΝΑΚ στην Ανατολική Ευρώπη, όταν επιταχυνθεί ο ρυθμός των ενταξιακών διαπραγματεύσεων, οι σχέσεις μεταξύ της ΕΕ και της Μολδαβίας θα γίνουν στενότερες, λόγω αυτής της μεγαλύτερης γεωγραφικής εγγύτητας. Αυτό σημαίνει ότι το πρόγραμμα Tacis στη Μολδαβία θα στηρίξει την ανάπτυξη μιας οικονομίας της αγοράς, ενθαρρύνοντας ιδιαίτερα τη δημιουργία νέων εμπορικών σχέσεων. Για τον σκοπό αυτό απαιτείται η υιοθέτηση διεθνών προτύπων και διαδικασιών ποιότητας, ώστε να μπορέσουν οι Μολδαβοί παραγωγοί να διεισδύσουν σε νέες αγορές.

Ορισμένες συνεισφορές του Tacis το 1999

Οι δράσεις στο πλαίσιο του προγράμματος Tacis που υλοποιήθηκαν κατά τη διάρκεια του έτους:

Έδωσαν τη δυνατότητα σε διευθυντικά στελέχη της Μολδαβίας να αποκτήσουν επαγγελματική εμπειρία στην ΕΕ, μέσω του προγράμματος εκπαίδευσης διευθυντικών στελεχών, πρώην προγράμματος για την αύξηση της παραγωγικότητας.

Βοήθησαν μικρές επιχειρήσεις, οι οποίες δημιουργήθηκαν από άτομα που απασχολούνταν προηγουμένως στις αμυντικές βιομηχανίες, να αναπτύξουν νέες επιχειρήσεις και να αναζητήσουν ξένους εταίρους.

Συνέχισαν να στηρίζουν τα περιφερειακά κέντρα ενημέρωσης ιδιωτών κατόχων γεωργικών εκμεταλλεύσεων οι οποίοι, μετά τις ιδιωτικοποιήσεις, διαχειρίζονται άμεσα τις δικές τους επιχειρήσεις.

Βοήθησαν τη δημόσια διοίκηση της Μολδαβίας να θέσει σε εφαρμογή τη συμφωνία εταιρικής σχέσης και συνεργασίας.

Χρηματοδότησαν το έργο του Περιφερειακού Κέντρου Περιβάλλοντος.

Βοήθησαν τη δημόσια διοίκηση της Μολδαβίας να επεξεργαστεί το σχέδιο δημιουργίας του Μολδαβικού Οργανισμού Πρώθησης Εξαγωγών ο οποίος, μέσω της σωστής διαχείρισης, θα αποτελέσει βασικό εργαλείο για την εμπορική πολιτική της Μολδαβίας.

Συνέχισαν τη συνεργασία στον τομέα της μεταρρύθμισης της τριτοβάθμιας εκπαίδευσης μέσω του προγράμματος Tempus.

Το Tacis στο πολιτικό πλαίσιο

Η ΣΕΣΣ μεταξύ της Μολδαβίας και της ΕΕ τέθηκε σε ισχύ την 1η Ιουλίου 1998. Η εφαρμογή της ΣΕΣΣ περιλαμβάνει δραστηριότητες σε ένα ευρύ φάσμα τομέων και το Συμβούλιο Συνεργασίας, στην πρώτη συνεδρίασή του, ενέκρινε κοινό πρόγραμμα εργασίας 1998-99 και καθόρισε τους τομείς προτεραιότητας.

Στο πλαίσιο του ενδεικτικού προγράμματος Tacis 1996-99 για τη Μολδαβία, το οποίο εγκρίθηκε από την επιτροπή διαχείρισης Tacis τον Σεπτέμβριο 1996, δόθηκε προτεραιότητα στην παραγωγή, μεταποίηση και διανομή τροφίμων, στην ανάπτυξη του ιδιωτικού τομέα και στην ανάπτυξη του ανθρώπινου δυναμικού.

Παραγωγή, μεταποίηση και διανομή τροφίμων: Η Μολδαβία εξακολουθεί να παραμένει κατ` εξοχήν αγροτική χώρα και ο γεωργικός τομέας έχει μεγάλη σημασία για την εθνική οικονομία. Η γεωργία παρουσιάζει πάρα πολλές δυνατότητες ανάπτυξης. συνεχίζεται η μεταρρύθμιση του γεωργικού τομέα, αλλά η παραγωγή εξακολουθεί να μειώνεται. Το Tacis συμβάλλει στην προσπάθεια μεταρρύθμισης, με στόχο η αναδιάρθρωση αυτού του βασικού τομέα της οικονομίας να επιφέρει γενική οικονομική ανάπτυξη. Οι στόχοι που έχουν καθοριστεί στο ενδεικτικό πρόγραμμα 1996-99, κυρίως η βελτίωση της ικανότητας διαμόρφωσης πολιτικής σε αυτόν τον τομέα και η ανάπτυξη συστήματος αγροτικής πίστης, απετέλεσαν τα βασικά χαρακτηριστικά του προγράμματος Tacis της περιόδου 1996-97. Πρόσφατα, οι δραστηριότες του Tacis επικεντρώθηκαν στη βελτίωση της παραγωγικής ικανότητας των γεωργών, με έμφαση στην ανάπτυξη της αγροτικής υπαίθρου, η οποία περιλαμβάνει τη δημιουργία υπηρεσιών εφαρμογών και ενημέρωσης, και την προώθηση της ανάπτυξης μικρών ιδιωτικών γεωργικών επιχειρήσεων.

Ανάπτυξη του ιδιωτικού τομέα: Το Tacis έχει στόχο την αναδιάρθρωση μεγάλων επιχειρήσεων, την ενθάρρυνση της ανάπτυξης των ΜΜΕ και την προώθηση των εξαγωγών και των επενδύσεων. Αυτό έχει εξαιρετικά μεγάλη σημασία, επειδή η οικονομική κρίση στη Ρωσία, της οποίας η Μολδαβία είναι σημαντικός εμπορικός εταίρος, έχει σοβαρές επιπτώσεις στην οικονομία της χώρας. Η συμβολή του ιδιωτικού τομέα είναι καθοριστικής σημασίας για την εξασφάλιση της οικονομικής ανάπτυξης, της ένταξης της Μολδαβίας στη διεθνή οικονομία και της βελτίωσης του βιοτικού επιπέδου του πληθυσμού. Τα έργα παρέχουν βοήθεια στις αρμόδιες δημόσιες και κυβερνητικές υπηρεσίες, καθώς και σε ιδιωτικές επιχειρήσεις, να αντιμετωπίσουν τις οικονομικές δυσκολίες.

Ανάπτυξη του ανθρώπινου δυναμικού: Μεταρρύθμιση του συστήματος κοινωνικής πρόνοιας, στήριξη της ανάπτυξης της δημόσιας διοίκησης. Η ανάπτυξη του ανθρώπινου δυναμικού θα εξακολουθήσει να είναι καθοριστικό στοιχείο για τη μετάβαση της Μολδαβίας σε μια σύγχρονη οικονομία της αγοράς και η δύσκολη οικονομική κατάσταση θα ασκήσει μεγαλύτερη πίεση στη δημόσια διοίκηση και στον κοινωνικό τομέα.

Η υλοποίηση της ΣΕΣΣ θα αποτελέσει πρόσθετο φόρτο για τη δημόσια διοίκηση. Απαιτείται η παροχή συμβουλών στη διοίκηση της Μολδαβίας για να βελτιωθεί σε αρκετούς τομείς συνεργασίας, περιλαμβανομένης της ΣΕΣΣ. Αν και ορισμένοι τομείς καλύπτονται ήδη εν μέρει από τα έργα Tacis (π.χ. εκπαίδευση, τελωνεία, περιβάλλον, διασυνοριακή συνεργασία) ή από άλλα προγράμματα (π.χ. επιστήμη), έπρεπε να εφαρμοστεί ειδικό σχέδιο για τις ανάγκες εφαρμογής της ΣΕΣΣ, για την παροχή νομικών συμβουλών και κατάρτισης, λόγω των μεγάλων αναγκών σε διάφορους τομείς. Το Tacis στηρίζει τη δημόσια διοίκηση παρέχοντας κατάρτιση και συμβουλές στους συντάκτες νομοθετικών πράξεων οι οποίες αφορούν την υλοποίηση της ΣΕΣΣ.

Πρόγραμμα δράσης

Το τελευταίο πρόγραμμα δράσης Tacis για τη Μολδαβία (της περιόδου 1998-99) περιελάμβανε τα εξής νέα έργα:

Στον τομέα της παραγωγής, μεταποίησης και διανομής τροφίμων:

Το μεγαλύτερο έργο αποσκοπούσε στη δημιουργία ενός συνόλου καλά ενημερωμένων, καλά εκπαιδευμένων ιδιωτών κατόχων γεωργικών εκμεταλλεύσεων. Θα κάλυπτε τους τομείς της μεταρρύθμισης, αναδιάρθρωσης και ορθολογικής οργάνωσης της γεωργικής εκπαίδευσης, της επαγγελματικής κατάρτισης και της έρευνας, συμβάλλοντας στην αποτελεσματικότερη χρησιμοποίηση των πόρων, στην εισαγωγή σύγχρονων τεχνικών και προγραμμάτων σπουδών και στη βελτίωση της συνεργασίας ανάμεσα στα εκπαιδευτικά ιδρύματα.

Ένα άλλο έργο αφορούσε τη στήριξη δικτύου κέντρων παροχής γεωργικών συμβουλών, το οποίο δημιουργήθηκε από το Υπουργείο Γεωργίας για να παρέχει σε συνεχή βάση τεχνικές συμβουλές στους γεωργούς. Αυτές οι υπηρεσίες εφαρμογών θα συμβάλουν στην αύξηση της παραγωγής και στη βελτίωση της αποτελεσματικότητας των γεωργικών εκμεταλλεύσεων, ενισχύοντας με τον τρόπο αυτό τις ιδιωτικές γεωργικές επιχειρήσεις και τις αγροτικές κοινότητες.

Ένα έργο μικρότερης κλίμακας είχε ως αντικείμενο να διευκολύνει την προμήθεια γεωργικού μηχανολογικού εξοπλισμού, παρέχοντας βοήθεια στις ελάχιστες υφιστάμενες επιχειρήσεις να βελτιώσουν την παροχή υπηρεσιών στους γεωργούς και να συμβάλει στην ένταξη νέων οικονομικών φορέων στην αγορά.

Τα δύο πρώτα σχέδια συγχωνεύθηκαν σε ένα ενιαίο, ενώ το τρίτο σχέδιο εξακολουθεί να μελετάται.

Όσον αφορά την ανάπτυξη του ιδιωτικού τομέα, τα σχέδια έχουν στόχο να αντισταθμίσουν τις επιπτώσεις της ρωσικής οικονομικής κρίσης, κυρίως μέσω της προώθησης των γεωργικών και βιομηχανικών εξαγωγών και των εξαγωγών υπηρεσιών και της βελτίωσης των συνδέσεων των μεταφορικών υποδομών.

Το μεγαλύτερο έργο αποσκοπεί στη στήριξη της δημιουργίας του Οργανισμού Προώθησης Εξαγωγών της Μολδαβίας, ενός μη κρατικού και μη κερδοσκοπικού οργανισμού, μέσω της στενής συνεργασίας της κυβέρνησης με τον ιδιωτικό τομέα.

Ένα άλλο έργο στηρίζει το ανεξάρτητο Κέντρο Ανταγωνιστικότητας και Παραγωγικότητας, αξιοποιώντας την εμπειρία των προηγούμενων σχεδίων αναδιάρθρωσης επιχειρήσεων, παρέχοντας βοήθεια σε ιδιωτικοποιημένες ή αναδιαρθρωθείσες επιχειρήσεις, αλλά και σε νέες επιχειρήσεις. Το Κέντρο εξοπλίζεται για να μπορεί να παρέχει σε επιχειρήσεις ειδική πραγματογνωμοσύνη, όπως συστήματα ποιότητας και ελέγχου και μεθόδους διαχείρισης, ώστε να μπορέσουν να αυξήσουν την ανταγωνιστικότητά τους σε διεθνές επίπεδο.

Ενίσχυση για την αναδιάρθρωση του εκτεταμένου σιδηροδρομικού δικτύου της Μολδαβίας, το οποίο όμως δεν χρησιμοποιείται επαρκώς. Το έργο παρέχει βοήθεια στο Υπουργείο Μεταφορών για να αναλύσει τον μελλοντικό ρόλο του δημόσιου ή ιδιωτικού τομέα σιδηροδρομικών μεταφορών στο πλαίσιο του συνολικού συστήματος μεταφορών της Μολδαβίας και να εκπονήσει σχέδια αναδιάρθρωσης και/ή ιδιωτικοποίησης.

Ένα ειδικό έργο υψηλής προτεραιότητας έχει στόχο την αποκατάσταση και επαναχρησιμοποίηση της γέφυρας που υπέστη ζημιές από τον πόλεμο στον Δνείστερο, κοντά στην Gura Bicului, μετά από αίτηση του Υπουργείου Μεταφορών. Από την εποχή της σύγκρουσης ανάμεσα στη Μολδαβία και την Υπερδνειστερία, το 1992, η έλλειψη διαβάσεων των ποταμών αποτέλεσε εμπόδιο για την οικονομική ανάπτυξη και τη βελτίωση των συνθηκών διαβίωσης. Η επαναλειτουργία γεφυρών έχει, επίσης, και σαφή πολιτική σημασία.

Στον τομέα της ανάπτυξης του ανθρώπινου δυναμικού, βασικοί στόχοι είναι η μεταρρύθμιση του τομέα της υγείας και της περιφερειακής διοίκησης, παράλληλα με την παροχή βοήθειας για την υλοποίηση της ΣΕΣΣ.

Ένα έργο εστιάζεται στην ενίσχυση της περιφερειακής δημόσιας διοίκησης, μέσω της συνεργασίας με την κεντρική κυβέρνηση, ενώ η κυβέρνηση της Μολδαβίας προωθεί μεταρρύθμιση, με την οποία θα μειωθεί σημαντικά ο αριθμός των περιφερειών και θα ενισχυθούν οι αρμοδιότητες των περιφερειακών διοικήσεων. Το γεγονός αυτό παρέχει ευκαιρία στο πρόγραμμα Tacis να χορηγήσει βοήθεια για τον προσδιορισμό του ρόλου και των καθηκόντων των περιφερειακών διοικήσεων και για τη βελτίωση του επιπέδου εκπαίδευσης και της αποτελεσματικότητας του προσωπικού.

Το Tacis παρέχει βοήθεια για την υλοποίηση της ΣΕΣΣ, κυρίως μέσω της παροχής συμβουλών και εκπαίδευσης του προσωπικού.

Παρέχεται βοήθεια στο Υπουργείο Υγείας της Μολδαβίας να αναθεωρήσει την πολιτική του για την υγεία, μέσω της εκπαίδευσης σε θέματα διαχείρισης και της δημιουργίας ικανοτήτων σε περιφερειακό επίπεδο και της πραγματοποίησης μελέτης σκοπιμότητας για την υποχρεωτική ασφάλιση ασθένειας.

Το πρόγραμμα 1998-99 έλαβε μη επιστρεπτέα ενίσχυση 19,5 εκατ. ευρώ, η οποία κατανέμεται ως εξής (σε εκατ. ευρώ):

Παραγωγή, μεταποίηση και διανομή τροφίμων

Αναδιάρθρωση και ανάπτυξη επιχειρήσεων

Ανάπτυξη ανθρώπινου δυναμικού

Μεταφορές

Προγράμματα έργων μικρής κλίμακας

Αποθεματικό

Σύνολο // 4,1

3,6

4,5

2,0

4,8

0,5

19,5

μογγολια

Η Μογγολία, που είναι ίσως το περισσότερο απομονωμένο από τα ΝΑΚ, περιβαλλόμενη από δύο αχανείς σε έκταση γειτονικές χώρες, τη Ρωσία και την Κίνα, αντιμετωπίζει πολλές δυσκολίες για να προωθήσει την παρουσία της στην παγκόσμια οικονομία. παρόλ` αυτά, προσχώρησε στον ΠΟΕ πριν από μερικά χρόνια, κάτι που δεν έχει πράξει μέχρι αυτή τη στιγμή καμία από τις δύο μεγάλες γειτονικές της χώρες. Οι δραστηριότητες του Tacis στη Μογγολία έχουν επικεντρωθεί στις διαρθρωτικές μεταρρυθμίσεις, για να στηρίξουν την ανάπτυξη μιας οικονομίας της αγοράς, αλλά και για να συμβάλουν στον εκσυγχρονισμό των αναγκαίων υποδομών για τον επαρκή ενεργειακό εφοδιασμό των επιχειρήσεων και των πολιτών. Οι συνδέσεις των υποδομών μεταφορών εντός και εκτός της Μογγολίας παρουσιάζουν ιδιαίτερες δυσκολίες και, για τον λόγο αυτό, το πρόγραμμα Tacis έχει ενθαρρύνει την κυβέρνηση της Μογγολίας να αναζητήσει τρόπους ανάπτυξης των συνδέσεών της με τις εξωτερικές αγορές.

Ορισμένες συνεισφορές του Tacis το 1999

Στα έργα Tacis που υλοποιήθηκαν κατά τη διάρκεια του έτους περιλαμβάνονται:

η παροχή συμβουλών για την ανάπτυξη του τουρισμού.

η στήριξη της δημιουργίας ΜΜΕ.

η συμβολή στην κοινωνική επανένταξη πρώην φυλακισμένων και η βελτίωση της δεινής θέσης στην οποία βρίσκονται τα παιδιά του δρόμου, μέσω του προγράμματος σύνδεσης με ευρωπαϊκές μη κυβερνητικές οργανώσεις (LIEN).

η συμβολή στη βελτίωση της γεωργικής παραγωγής.

η βελτίωση της ιστορικής και ιατρικής επιστήμης και της εκπαίδευσης και κατάρτισης καθηγητών μέσω του προγράμματος Tempus.

η ενθάρρυνση της νέας γενιάς να εισάγει και να αναπτύξει διαδικασίες εκδημοκρατισμού μέσω του προγράμματος για τη δημοκρατία.

Στο πλαίσιο του ενδεικτικού προγράμματος Tacis 1996-99 για τη Μογγολία, το οποίο εγκρίθηκε από την επιτροπή διαχείρισης Tacis τον Σεπτέμβριο 1996, δόθηκε προτεραιότητα στη διαρθρωτική και θεσμική μεταρρύθμιση, στην ανάπτυξη επιχειρήσεων και χρηματοπιστωτικών οργανισμών και στην ανάπτυξη υποδομών.

Διαρθρωτική και θεσμική μεταρρύθμιση: Η βοήθεια που χορηγεί το Tacis στηρίζει το κυβερνητικό πρόγραμμα μεταρρυθμίσεων, το οποίο εστιάζεται στη μείωση του μεγέθους της ίδιας της κυβέρνησης, στη βελτίωση του τρόπου διακυβέρνησης και στη διευκόλυνση της ανάπτυξης του ιδιωτικού τομέα. Η μεταρρύθμιση της δημόσιας διοίκησης συνεχίζεται και υλοποιούνται μέτρα δημιουργίας ικανοτήτων. Υλοποιείται επίσης μεταρρύθμιση του εκπαιδευτικού τομέα στη Μογγολία: ο τομέας αυτός αναπτύχθηκε στο πλαίσιο κεντρικού οικονομικού σχεδιασμού και με πλήρη χρηματοδότηση από τον προϋπολογισμό. Το μοντέλο αυτό αποδείχθηκε ακατάλληλο σε συνθήκες δημοσιονομικής στενότητας και δεν είναι προσαρμοσμένο για οικονομία προσανατολισμένη στην αγορά. Οι τρέχουσες δαπάνες του προϋπολογισμού δεν είναι επαρκείς για τη διαχείριση του εκπαιδευτικού συστήματος, σύμφωνα με τις κατευθυντήριες γραμμές της μεταβατικής περιόδου. Η κυβέρνηση εφαρμόζει πρόγραμμα ορθολογικής οργάνωσης του τομέα της εκπαίδευσης, για τη μείωση του προσωπικού και την αναδιάρθρωση των προγραμμάτων σπουδών βάσει διεθνώς αποδεκτών κριτηρίων και εννοιών. Ο τομέας της υγείας χρηματοδοτείται σχεδόν εξ` ολοκλήρου από τον δημόσιο τομέα και πλήττεται από σοβαρούς δημοσιονομικούς περιορισμούς. Τα νοσοκομεία και οι κλινικές δεν διαθέτουν αρκετούς πόρους για τη συντήρηση του εξοπλισμού τους και για την παροχή ικανοποιητικών υπηρεσιών και φαρμάκων. Το γεγονός αυτό είχε σαν αποτέλεσμα την υποβάθμιση αρκετών δεικτών υγείας στη Μογγολία κατά τα τελευταία τέσσερα έτη. Για να ανατρέψει αυτή την κατάσταση, η κυβέρνηση προσπαθεί να συγκεντρώσει την παροχή πόρων στα συστήματα πρωτοβάθμιας υγείας και στην αναδιάρθρωση των υγειονομικών υπηρεσιών.

Ανάπτυξη επιχειρήσεων και χρηματοπιστωτικών δυνατοτήτων: Το νομικό και κανονιστικό πλαίσιο εξακολουθεί να δημιουργεί εμπόδια στην ανάπτυξη επιχειρήσεων και την πρόσβασή τους στην πίστωση και τις επενδύσεις, κυρίως σε περιφερειακό επίπεδο, γεγονός που εξακολουθεί να αποτελεί σοβαρό πρόβλημα. Η συνεχής δέσμευση της κυβέρνησης της Μογγολίας να υλοποιήσει τη διαδικασία μεταρρυθμίσεων χαιρετίζεται, εφόσον θα συμβάλει στην άρση των υφισταμένων εμποδίων. Τα κονδύλια Tacis από τους προηγούμενους προϋπολογισμούς εστιάζονταν στην παροχή συμβουλών σε θέματα πολιτικής για την ανάπτυξη επιχειρήσεων και επιχειρηματικού πνεύματος, τη δημιουργία ενός Οργανισμού Ανάπτυξης Επιχειρήσεων της Μογγολίας (περιλαμβανομένου ενός κέντρου παροχής συμβουλών σε θέματα μεταποίησης τροφίμων) και τη βελτίωση της δυνατότητας πρόσβασης των ΜΜΕ στις ξένες επενδύσεις και στην παροχή πληροφοριών για τις αγορές.

Ανάπτυξη των υποδομών: Η μετάβαση της Μογγολίας σε οικονομία της αγοράς απαιτεί τη βελτίωση των υποδομών, ρυθμίσεις πολυτροπικών συστημάτων διαμετακόμισης, εγκαταστάσεις διέλευσης των συνόρων και ένα επαρκές εσωτερικό και διεθνές δίκτυο μεταφορών. Η κυβέρνηση δίνει μεγάλη προτεραιότητα στη μεταφορά πετρελαϊκών προϊόντων, για να εξασφαλίσει τον αποδοτικότερο, οικονομικότερο και αξιόπιστο ενεργειακό εφοδιασμό. Μέχρι σήμερα, οι βασικές ποσότητες πετρελαίου εισάγονται από ρωσικά διϋλιστήρια. Οι εισαγωγές πραγματοποιούνταν στο παρελθόν κυρίως μέσω συμφωνιών αντιπραγματισμού (κατά κύριο λόγο με την ανταλλαγή χαλκού και συμπυκνωμάτων μολυβδαινίου) στο πλαίσιο των πενταετών προγραμμάτων, αλλά σταδιακά η χώρα υποχρεωνόταν να πραγματοποιεί αγορές πετρελαίου σε σκληρό νόμισμα. Από το 1992 έπαψε να εφαρμόζεται το σύστημα ανταλλαγής προϊόντων. Τόσο για στρατηγικούς λόγους όσο και για την εισαγωγή συνθηκών ανταγωνισμού στις διαπραγματεύσεις προμηθειών, η Μογγολία προσπαθεί πλέον να διαφοροποιήσει τις πηγές εφοδιασμού της μέσω της Κίνας.

Πρόγραμμα δράσης

Το τελευταίο πρόγραμμα δράσης Tacis για τη Μογγολία (της περιόδου 1998-99) περιελάμβανε τα ακόλουθα νέα σχέδια:

Διευκόλυνση της αναδιοργάνωσης της δημόσιας διοίκησης. Το Tacis θα ενισχύσει το ίδρυμα για την ανάπτυξη της δημόσιας διοίκησης και της διαχείρισης, που αποτελεί το μοναδικό ίδρυμα επαγγελματικής κατάρτισης για τη δημόσια διοίκηση. Η κυβέρνηση επιθυμεί να εκπαιδεύσει περισσότερους από 2.600 εργαζόμενους, και έτσι το Tacis συμβάλλει στη βελτίωση της ικανότητας του ιδρύματος.

Παροχή βοήθειας στο εθνικό πανεπιστήμιο της Μογγολίας να προσαρμοστεί στη δημοσιονομική στενότητα και στις δυσκολίες μιας οικονομίας της αγοράς: το πανεπιστήμιο πρόκειται να απωλέσει το ήμισυ της εγγυημένης δημόσιας χρηματοδοτικής βοήθειας, και για τον λόγο αυτό θα πρέπει να προχωρήσει επειγόντως και με ταχείς ρυθμούς σε αλλαγές του συστήματος διαχείρισης και διοικητικής οργάνωσής του. Απαιτείται, επίσης, μεταρρύθμιση των οικονομικών σπουδών, ώστε να εκπαιδευτούν οι μελλοντικές γενιές σπουδαστών στις πολιτικές που βασίζονται στην οικονομία της αγοράς.

Βελτίωση της δημοσιονομικής διαχείρισης του τομέα της υγείας, μέσω της ενίσχυσης των ικανοτήτων του περιφερειακού προσωπικού, έτσι ώστε να μπορέσει να καταστεί λειτουργική η αποκέντρωση, και μέσω της χρησιμοποίησης περιορισμένων χρηματοδοτικών πόρων με τον αποτελεσματικότερο δυνατό τρόπο.

Επέκταση των δραστηριοτήτων ανάπτυξης ΜΜΕ στη Μογγολία: αυτό θα συμβάλει στην περαιτέρω ενίσχυση της στήριξης των ιδρυμάτων που παρέχουν κατάρτιση και υπηρεσίες συμβουλών για ΜΜΕ. θα συμβάλει, επίσης, στην ανάπτυξη προγράμματος τηλεμάθησης για τις διάφορες περιοχές της Μογγολίας και θα ενισχύσει τη δημιουργία ενός ταμείου επενδυτικών κεφαλαίων και πιστώσεων για μικρές και μικροεπιχειρήσεις. Δίνεται ιδιαίτερη προσοχή στις δραστηριότητες στις οποίες συμμετέχουν γυναίκες και νέοι επιχειρηματίες.

Βελτίωση της γεωργικής παραγωγής: βάσει αυτού του σχεδίου παρέχονται στην κυβέρνηση συμβουλές για τη διαμόρφωση πολιτικής και κατάρτισης και διαχειριστική βοήθεια σε γεωργικές επιχειρήσεις. Το αρμόδιο προσωπικό του Υπουργείου Γεωργίας και Βιομηχανίας και τοπικοί υπάλληλοι θα λάβουν μαθήματα στους τομείς της γεωργικής παραγωγής, της επισιτιστικής ασφάλειας και του εφοδιασμού και θα επανεξετασθούν τα προγράμματα αγροτικής μεταρρύθμισης, διαχείρισης των χρήσεων της γης και ανάπτυξης της αγοράς της γης. Θα βελτιωθούν οι τεχνικές, γεωπονικές και επιχειρηματικές γνώσεις των κατόχων εκμεταλλεύσεων και διαχειριστών γεωργικών επιχειρήσεων, μέσω πρότυπων έργων επίδειξης στους τομείς της διαχείρισης, της παραγωγής και εμπορίας γεωργικών προϊόντων και μέσω της ενθάρρυνσης και κατάρτισης εμπόρων σε θέματα ανάπτυξης επιχειρήσεων και σύγχρονων τραπεζικών εμπορικών συναλλαγών.

Η διερεύνηση δυνατοτήτων για νέες συνδέσεις των υποδομών μεταφορών με την Κίνα: το Tacis θα υλοποιήσει μελέτη σκοπιμότητας και θα διερευνήσει τις επενδυτικές προοπτικές για νέες εγκαταστάσεις (περιλαμβανομένων των εγκαταστάσεων μεταφόρτωσης πετρελαίου) στον σιδηροδρομικό σταθμό του Zamyn Uud, στα νοτιοανατολικά σύνορα, που είναι ο σημαντικότερος σταθμός για όλες τις σιδηροδρομικές εμπορικές συναλλαγές με την Κίνα. Το Tacis ενισχύει την επικαιροποίηση μελέτης της Διεθνούς Τραπέζης του 1993, λαμβάνοντας υπόψη τις πετρελαιοπηγές που ανακαλύφθηκαν πρόσφατα στη Μογγολία και τις δυνατότητες εξαγωγών.

Στα μικρότερα έργα στο πλαίσιο των ΠΕΜΚ περιλαμβάνονται η δημιουργία κλινικής για την πρόληψη και τη θεραπεία οφθαλμολογικών ασθενειών. η παροχή βοήθειας για την ανάπτυξη προγραμμάτων σπουδών στην εφαρμοσμένη οικονομική, τη νομική επιστήμη, τις εφαρμοσμένες επιστήμες και τεχνολογίες και την κατάρτιση εκπαιδευτικών. η προστασία των γυναικών και των παιδιών, η αγωγή των πολιτών και τα επαγγελματικά πρότυπα στην άσκηση του δημοσιογραφικού επαγγέλματος και η νομική υποστήριξη των καταναλωτών. η βελτίωση της ποιότητας των στατιστικών δεδομένων, η διάδοση και συγκρισιμότητα με τα διεθνή πρότυπα και ο καλύτερος έλεγχος των συνόρων και η παροχή πληροφοριών σε θέματα εισαγωγών, εξαγωγών, εμπορικών συναλλαγών και διακίνησης απαγορευμένων ουσιών.

Το πρόγραμμα 1998-99 έλαβε μη επιστρεπτέα ενίσχυση 11 εκατ. ευρώ, η οποία κατανέμεται ως εξής (σε εκατ. ευρώ):

Διαρθρωτικές και θεσμικές μεταρρυθμίσεις

Ανάπτυξη επιχειρήσεων και χρηματοπιστωτικών δυνατοτήτων

Ανάπτυξη υποδομών

Προγράμματα έργων μικρής κλίμακας

Αποθεματικό

Σύνολο // 2,8

3,1

1,6

3,0

0,5

11,0

Ρωσική Ομοσπονδία

Το Tacis είναι το μεγαλύτερο πρόγραμμα τεχνικής βοήθειας στη Ρωσία και οι σωρευτικές αναλήψεις υποχρεώσεων από το 1991 έχουν ανέλθει σχεδόν σε 2.000 εκατ. ευρώ. Οι δραστηριότες του Tacis στη Ρωσία, που υπερβαίνουν κατά πολύ τις δραστηριότητες του προγράμματος σε όλα τα ΝΑΚ, καλύπτουν ευρύ φάσμα τομέων, με σταθερό στόχο την ενθάρρυνση και στήριξη της ανάπτυξης μιας οικονομίας της αγοράς και τη σταθεροποίηση της δημοκρατίας στη Ρωσία. Η οικονομική κρίση του 1998 επέβαλε να υπάρξει σημαντική ανταπόκριση από το πρόγραμμα Tacis του 1999, με τη χορήγηση ειδικής βοήθειας στον τραπεζικό και χρηματοοικονομικό τομέα από τους πόρους του προγράμματος Tacis. Η Ρωσία είναι η μοναδική χώρα που συμμετέχει στο πρόγραμμα Tacis και έχει σήμερα κοινά σύνορα με την ΕΕ και, έτσι, το 1999, βάσει του προγράμματος διασυνοριακής συνεργασίας, το Tacis στήριξε την αναδιοργάνωση δύο σημείων διέλευσης των συνόρων στη ρωσο-φινλανδική μεθόριο. Τα σημεία αυτά άρχισαν να λειτουργούν το 2000 και θα διευκολύνουν τη διαμετακόμιση στην περιοχή, ενώ ταυτόχρονα θα συμβάλουν στη δημιουργία στενότερων σχέσεων μεταξύ της ΕΕ και της Ρωσίας.

Ορισμένες συνεισφορές του Tacis το 1999

Στο πλαίσιο του Tacis υλοποιήθηκε ευρύ φάσμα έργων στη Ρωσία κατά τη διάρκεια του έτους. Στο πλαίσιο της αναδιάρθρωσης των επιχειρήσεων και της ανάπτυξης του ιδιωτικού τομέα, το Tacis συνέβαλε στην εκπόνηση επιχειρηματικών σχεδίων, μελετών σκοπιμότητας και μελετών αγοράς για ρωσικές επιχειρήσεις. Το Tacis χρηματοδότησε ενέργειες κατάρτισης Ρώσων επιχειρηματιών σε τεχνικές διαχείρισης της αγοράς και διοργάνωσε προγράμματα ανταλλαγών με επιχειρήσεις στην Ευρωπαϊκή Ένωση. Συνέβαλε στη δημιουργία κέντρων παροχής επιχειρηματικών πληροφοριών για μικρές και μεσαίες επιχειρήσεις και ενθάρρυνε τη δημιουργία δεσμών ανάμεσα σε ρωσικές και ευρωπαϊκές ΜΜΕ. Το Tacis παρέσχε επίσης τεχνογνωσία για τη στήριξη της μετατροπής της χημικής βιομηχανίας, με στόχο την ανάπτυξη και παραγωγή νέων προϊόντων, και στήριξε τη δημιουργία ή την αναδιάρθρωση εμπορικών και ειδικευμένων τραπεζών.

Στον τομέα της μεταρρύθμισης της δημόσιας διοίκησης, των κοινωνικών υπηρεσιών και της εκπαίδευσης, τα έργα Tacis βοήθησαν τα βασικά αρμόδια υπουργεία να σχεδιάσουν ένα βελτιωμένο σύστημα κοινωνικής προστασίας και υγειονομικής περίθαλψης και εξασφάλισαν την παροχή κατάρτισης σε δημοσίους υπαλλήλους και σε κυβερνητικούς υπαλλήλους τοπικών υπηρεσιών. Το Tacis ανέπτυξε περιφερειακά προγράμματα επανεκπαίδευσης ανέργων και, μέσω του προγράμματος Tempus, προώθησε τη συνεργασία ανάμεσα σε πανεπιστήμια της Ρωσίας και άλλων χωρών. Συνεχίζεται η υλοποίηση σχεδίου Tacis για την επανεκπαίδευση πρώην αξιωματικών του στρατού, προκειμένου να προσαρμοστούν σε επαγγέλματα εκτός του στρατιωτικού τομέα.

Στον τομέα της γεωργίας, το Tacis επικεντρώθηκε στην αναδιάρθρωση των γεωργικών επιχειρήσεων,παρέχοντας ενίσχυση για τη δημιουργία κατάλληλου πλαισίου αναδιάρθρωσης, μέσω της παροχής πολιτικών και νομικών συμβουλών σε τομείς όπως η αγορά γης, η γεωργική εκπαίδευση και κατάρτιση και ο έλεγχος της ποιότητας των τροφίμων. Επιπλέον, προώθησε την πρόσβαση στη χρηματοδότηση, μέσω πρότυπων χρηματοοικονομικών πράξεων σε επιλεγμένες περιοχές και την παροχή συμβουλών σε θέματα πολιτικής. Για να βοηθήσει τους κατόχους εκμεταλλεύσεων να διασφαλίσουν την οικονομική τους βιωσιμότητα, το Tacis προσπάθησε να αναπτύξει μεγάλα δίκτυα διανομής για να εξασφαλιστεί η επάρκεια εισροών και γεωργικών προϊόντων και προώθησε την παροχή γεωργικών συμβουλών και υπηρεσιών εφαρμογών για ιδιώτες επιχειρηματίες στον γεωργικό τομέα.

Η δραστηριότητα του προγράμματος στον ενεργειακό τομέα αποσκοπούσε στην παροχή πληροφοριών για μεθόδους εξοικονόμησης ενέργειας και στη στήριξη πρότυπων έργων, προκειμένου να εφαρμοστούν στην πράξη οι θεωρίες διατήρησης. Το Tacis συνεργάστηκε με τις αρμόδιες αρχές αστικών κέντρων για την αξιολόγηση του υποτομέα της αστικής θέρμανσης και συνέβαλε στην εισαγωγή ενός σύγχρονου μηχανογραφημένου συστήματος αυτόματης τιμολόγησης και ρύθμισης της διανομής ηλεκτρικής ενέργειας.

Το Tacis στήριξε την αναδιοργάνωση της διοίκησης του ενεργειακού τομέα σε εθνικό επίπεδο, περιλαμβανομένης της ανάπτυξης του αναγκαίου νομοθετικού και κανονιστικού πλαισίου για την ενθάρρυνση ξένων επενδύσεων στη βιομηχανία. Συνέβαλε στον εκσυγχρονισμό των μονάδων παραγωγής θερμότητας στα διϋλιστήρια πετρελαίου και έδωσε τεχνογνωσία στους τομείς της πρόβλεψης των αναγκών και της παραγωγής φυσικού αερίου. Τα έργα Tacis έχουν παράσχει τεχνογνωσία και κατάρτιση σε θέματα εκσυγχρονισμού των εγκαταστάσεων παραγωγής ενέργειας και συνέβαλε στη βελτίωση της αποτελεσματικότητας της παραγωγής και παροχής ηλεκτρικής ενέργειας μέσω της θέσπισης αυτοματοποιημένων συστημάτων παραγωγής, μεταβίβασης και ελέγχου της διανομής ηλεκτρικής ενέρ